Yahushua: Buumi Bwakwe mucibaka ca Buumi Bwangu Print\nYahushua: Buumi Bwakwe mucibaka ca Buumi Bwangu\nMulengalenga woonse wakafundilila akuleka kuyoya. Eeyo yakali ntenda mpati iitaambiki yatakali kuyeeyelwa nokuba kasyoonto pe. Kwakalibonya aanga inga kwaba kusweekelwa kupati ncobeni. Kunyina pe nikwakali ntenda iikonzya kuletelezya cintu cipati boobu. Ninzi Yahuwah ncaakali kunga wacita? Ninzi Yahuwah ncaakeelede kucita?\nEelyo Saatani naakasolweda ba Adamu a Eva kuti banjile mucinyonyoonyo, tiikwakali kucita caali ooko pe. Bwakali bugwebenga mbwaakapelengusya ncobeni mubumpelenge bwakwe kutegwa mfulumende yabulemu bwa Kujulu icegwe mukooze yaalilwe kulipasununa. Cintu cini ncaakapingilide kulwana Saatani, wakali mulawo wabulemu, aawo kukkomana kwa zilengwe zyoonse mpukwakayimvwi. Mulawo wabulemu ncecimbonimboni ca ciimo ca bulemu. Cinyonyoono cakaletelezya kudonaika ciimo cokwa Yahuwah eeco lyoonse cakali ciimo ca LUYANDO: “Luyando luzyila kuli Yahuwah; alimwi kufumbwa uujisi luyando wakazyalwa kuzwa kuli Yahuwah, . . . nkaambo Yahuwah ngo luyando.” (Bala muli Johane 4:7-8.)\nSaatani wakasyomede kuti lino naakacita mangwemba aali boobo, Yahuwah wanjomba mukooze nkatakonzyi kulipasununa. Mulawo wabulemu wakali kwaamba ncobeni kuti lufu ncecipego ca kusotoka mulawo. Kuti ba Adamu a Eva eelyo nibakacita cinyonyoono mpoonya nibakalya mucelo wa Musamu wa Buumi, Saatani naakawina nkaambo naakalijanina babisyi batakonzyi kufwa, mpoonya aawo akutondezya kuti Yahuwah ulabeja. Kujanza limwi, kuti Yahuwah naakabapa cisubulo cakufwa lufu, Saatani naakamutamikizya kuti ngu Leza uuyandizya kujokezya naacitilwa cibi alimwi talekeleli zinyonyoono. Pele, kuti Yahuwah naakabalekelela kakwiina kubapa cisubulo, alimwi Saatani naakataminina kuti Yahuwah wakali mubeji – nkaambo wakacinca mulawo Wakwe kutegwa alekelele mubisyi.\nMuntenda iilema yamusyobo ooyu, Yahuwah wakalitondezya busongo Bwakwe mbwaakajisi oobo bwakagambya Saatani nkaambo taakazyi kusikila ciindi eeco kuti ciimo ca bulemu inga kacili boobu. Yahuwah wakeengelela ba Adamu a Eva. Eeci cintu cakamukopa akumuzilula maanu Saatani. Walo taakamvwisyide bwini mbolubede lweengelelo lwa bulemu.\nLuzyalo “nkweengelela akufwida luse aluyando lwakupegwa buyo [kuli yooyo uuteeleli kutambula luzyalo oolo] luzwa kuli Leza . . . .” (Noah Webster, American Dictionary of the English Language, 1828) Kunyina muntu wakacitide cinyonyoono kusikila aciindi eeco, aboobo kunyina wakeelede kufwidwa luzyalo kusikila ciindi eeco. Aboobo luzyalo lwakali cintu catakazyibidwe kusikila ciindi eeco pe.\nLino Yahuwah naakalangene a ntenda yakavwumbu yakaboola kwiinda mucinyonyoono, Yahuwah wakatambika mukowa wabantu luzyalo ndubatakeelede kupegwa, akubalekelela, pele aciindi aawo Walo wakakonkezya kusungula buumi bwa Mwanaakwe kuti afwe mucibaka ca muntu uulaa milandu. “Nkaambo bulumbu bwa cinyonyoono ndufu, pele cipego ca Yahuwah mbuumi butamani kwiinda muli Yahushua Messiah Simalelo wesu.” (BaLoma 6:23, Mangwalo Aakalembululwa Mazina)\nMukupandulula mulimo wabulemu ooyu kuli Nicodemasi, Mufutuli wakapandulula kuti: “Nkaambo mboobuya Yahuwah mbwaakiiyandisya nyika cakuti wakiipa Mwanaakwe Simuzyalwaalikke, kutegwa kufumbwa uusyoma muli Nguwe atafwidilili pele abaa buumi butamani. Nkaambo Yahuwah taakatumina Mwanaakwe munyika kuzyoosinganya nyika pe, pele kutegwa nyika kwiinda muli Nguwe ikavwunwe.” (Bala muli Johane 3:16-17.)\nKwiinda mukusungula buumi bwa Mwanaakwe, Yahuwah wakakonzya “kutondezya . . . bululami Bwakwe, kutegwa abe mululami, uululamika yooyo uusyoma muli Yahushua.” (Bala Baloma 3:26.) Mulawo, ooyo watakali kukonzya kucincwa nkaambo “ulisetekene, alimwi mulawo, ulaabulemu, alimwi mubotu” (Baloma 7:12), wakaciliko pele babisyi bakapegwa ciindi cabili kuti basale kuteelela akubaa buumi, nokuba kuzanga alufu. Bakazumizyigwa ciindi cabili cakusala kutegwa eeco ciyandika mumulawo cizuzikwe kwiinda mulufu lwa Messiah.\nPaulu wakalimvwisyide bwini ncolwiiminina oolu luzyalo walo naakalemba kuti:\n“Muli Nguwe wakatunununa nkaambo kabulowa bwa Mwanaakwe, alimwi wakalekelela zibi zyesu, muluse lwakwe lunji 8ndwaakatutondezya. Muluzibo abusongo bwakwe Walo wakatuyubunwida makanze aakwe aakasisidwe ngaakakanzide kucita muli Messiah. Eeco ncaakayanda kuti acite muciindi ceelede ncakuti aswaanganye muli Kilisito zintu zyoonse zyakujulu azyaansi.” (BaEfeso 1:7-10, NKJV)\nMasimpe kuti boonse balakonzya kuzumina kuti Yahuwah wakalaa luyando eelyo naakeengelela babisyi, akuti wakalaa luse naakabalekelela zinyonyoono. Pele Paulu ncaamba ncakuti, wakalaa busongo abunkutwe! Cimvwikaanga nkusendekezya buyo kwaamba kuti Yahuwah wakalaa busongo abunkutwe eelyo naakasala kulekelela zinyonyoono.\nBunkutwe caambilizya kubambilila akubikkila maanu kabotu-kabotu akutobelanya zintu zyoonse mumundando kutegwa mulimo ucitigwe, kubelesya busongo bwakulangisya akusalaula. Bunkutwe buliimpene kuzwa kubusongo nkaambo, bunkutwe bujatikizya kubambilila kabotu-kabotu kwiinda busongo, nokuba kuti bunkutwe bulabelesyegwa kanjaanji mukubona cibi amukuleya cibi, akujana nzila mbotu yakucibambulula. (Noah Webster, American Dictionary of the English Language, 1828)\nPaulu wakakonzya kwaamba kuti Yahuwah wakali musongo amunkutwe nkaambo wakamvwisyisya nzila ya lufutuko eeyo yakatondezya kuti mulawo wabulemu ulisetekene alimwi tuukacinci lyoonse kukabe kutamani, kumwi kuunununa akubambulula mukowa wabantu bakasweekede. Eeyi nzila iijatikizya zinjaanji yakali kuyandika kubaa Mufutuli wa Bantu kuti abe Munununi Mweeninyina Mupati wa bana bokwa Adamu. “Nkaambo ooyo ngwaakazyi kale wakamusala kuti ayendelane aciimo ca Mwanaakwe kutegwa abe mutaanzi kuzyalwa akataa bana bokwabo.” (Baloma 8:29, KJV)\nYahushua ngo Munununi nkaambo kakuti lufu Lwakwe lwakazumizya Yahuwah kuba mululami mpoonya akululamika babisyi. Ootu tusimpe tweelede kukambaukwa lyoonse kufumbwa kukkede basyomi. Cintu citamvwugwi kapati ncakuti ooyo Mweendelezi wa Lufutuko lwesu ngweenya ngo Mwanookwesu Mupati.\nLino mbwali Mupati wesu, Yahushua wakatupa mukonzyanyo wakukkala buumi butakwe cinyonyoono. Aaka nkasimpe kapati Saatani nkaakasola kuvwunikila kunsaa kubeja kunjaanji. Kumwi kubeja kulaa mpuwo nkwakuti Yahushua wakalisamika ciimo ca Adamu kataninga wida mucibi. Ipenzi liliko mukaambo aaka ndyakuti, ciimo ca Adamu kataninga njila mucibi, cakaliimpene aciimo ncaakajisi naakawa mucibi. Kuti Yahushua naakalisamika ciimo cokwa Adamu kataninga wida mucibi, nkokuti inga taaba Mupati wesu ncobeni akuba mukonzyanyo wesu nkaambo inga kalaa nzila ngubauba kwiinda ndiswe. Eeci inga cagwasyilila Saatani mukutamauka kutaanzi nkwaakatamikizya Yahuwah kuti takwe luyando alimwi ulaa lusalaula.\nYahushua wakali muntu mbuli ndiswe. Kufumbwa cipenzya muntu awalo cakamupenzya. Paulu wakazumanana mumakani aaya kuti nkakaambo keni kakubedaa lusyomo muli Nguwe kuti Mufutuli wesu!\n“Lino atujatisye lusyomo ndotuzumina. Nkaambo tulijisi Mupaizi Mupati kwiindilila, walo wakainka akuyoosika kujulu kwini-kwini. Ooyo ngu Yahushua, Mwanaa Yahuwah. Tatujisi Mupaizi Mupati uutakonzyi kutufwida lubomba mubuteteete bwesu. Mupaizi wesu wakasunkwa munzila zyoonse, mbubuli mbotusunkwa swebo. Pele taakwe naakabisya pe. Lino atube aacamba swebo, tuswene kucuuno caluse. Ooko tuyootambula lweengelelo akujana luse lwakutugwasya ciindi notubulide.” (Bala BaHebulayo 4:14-16.)\nIkuti Mufutuli naatakalaa ciimo ncotujisi aswebo, nkokuti tali mukonzyanyo wesu uutweelede. Kuyungizya waawo, yoonse nzila ya lufutuko niyaanyonyooka kuti Yahushua naakasamikwa ciimo ca Adamu katana wida mucibi nkaambo kunyina muntu wakafwa kumwi kalaa ciimo cabulemu citakwe cinyonyoono.\nMasimpe kuti Yahushua wakatempaulwa “muzintu zyoonse mbweenya mbuli ndiswe, kakwiina kucita cinyonyoono”; eeco ceelede kutukulwaizya toonse kuti tulakonzya kuzwidilila akuzunda mbweenya mbwaakacita Mufutuli. Maseseke ookwa Yahushua aakukoma nkondo yacibi a Saatani lyoonse akali mu kuyaamina munguzu zya Taata. Walo wakasalazya kwaamba kuti: “Ime muli Lwangu ndemwini kunyina ncenga ndacita.” (Johane 5:30, KJV) Kwiinda mukusungula zyoonse kuli Taata wakujulu, Yahushua wakapegwa nguzu zya kupona kataciti cinyonyoono akuzunda mukutempaulwa mbuli mbobakonzya kucita boonse. Kuti nokuba aasyoonto buyo munzila imwi Yahushua naakalaa ciimo cibotu kwiinda ncotujisi, mpoonya Saatani naakatamikizya Yahwah kuti teengeleli akulibonyaanga waamba masimpe.\nMangwalo alisalazyide kuti Yahuwah ulaa luse alimwi uliluleme.\nMboobu mbwaamba Yahuwah:\n“Muntu musongo atanoolisumpuli nkaambo kabusongo bwakwe,\nMuntu uulaa nguzu atanoolidundi mu nguzu zyakwe,\nMuntu uuvwubide atanooliyandi nkaambo kabuvwubi bwakwe;\nPele ooyo uulikankaizya alikankaizye muli ceeci,\nKuti ulanditeelela akundizyiba Ime,\nKuti ndime Yahuwah, uulaa luyando aluse, uubeteka, alimwi uulaa bululami munyika.\nNkaambo muli zyeezyi Ime ndikkomene,” mbwaamba Yahuwah. (Bala Jelemiya 9:23, 24.)\nInga tiicaba cintu ciluleme kulangila bantu kuti bainde kululama kwiinda mbwaakeelede kululama mwanaakwe Yahuwah. Alimwi inga tiilwaba luzyalo kusubula babisyi nkaambo kakwaalilwa kusika aciga cabululami pele buyo kuti boonse bapegwa lufutuko kakwiina muulo. Inzila ya lufutuko njiiwumuzya Saatani kutamikizya mfulumende ya Kujulu. Ciciingano cakaleta Bululami a Luzyalo antoomwe mucintu comwe citakonzyi kumwaigwa. “Ncobeni lufutuko lwakwe luli munsaa baabo bamuyoowa . . . Luzyalo a kasimpe zyiliswaangene antoomwe; bululami aluumuno zyakamyontana.” (Intembauzyo 85:9 & 10, KJV)\nBanaKristu banji sunu basyoma kuti banoocita cinyonyoono kusikila a Kuboola Kwabili. Ooku nkweenwa aa dyabooli. Ibbuku licaalizya mu Bbaibbele lilaa kucenjezya kupati ooko boonse nkobeelede kuteelela: “Amulange, Ime ndafwamba kuboola, alimwi njooletelezya bulumbu bwangu, bwakupa muntu omwe-omwe kweendelanya amulimo ngwaakacita mbuubede.” (Ciyubunuzyo 22:12, KJV) Takukabi ciindi cabili kuzwa aciindi ca Kuboola Kwabili pe. Eelyo Walo aakuboola, uyooletelezya bulumbu Bwakwe Anguwe. Ecino nceciindi cakululamika buumi bwako. Lino, luzyalo nolicipedwe, nceciindi cakulyaaba kuli Yahuwah akutambike lugwasyo Lwakwe kuti uzunde kufumbwa cibi ncotingaana limwi. Lwiito Lwakwe lwa luyando lucitambikidwe: “Kwataba boobo aboole kuli Ndime azyookwabililwe. Inzya aboole tuyanzane.” (Izaya 27:5, NKJV)\nYahuwah ulizyi kale kufumbwa makani aajatikizya nduwe: ulizyi bulangizi bwako, maloto aako, masunko aako, zintu zikwaalila kucita, zinyonyoono zyako zyamaseseke zyitazyibidwe amuntu waansi – pele Walo ulakuyanda nokuba boobo. “Kunyina cilengwe cisisidwe kuzwa kubusyu Bwakwe, pele zyoonse zintu zilaa mantanda alimwi zilaantangalala mumeso aYooyo ngotuyoolungulwida zyoonse.” (BaHebulayo 4:13, NKJV)\nYahuwah nduyando; Yahuwah mbwali Taata wakujulu uululeme alimwi ulaa luzyalo, talangili cintu ncobatakonzyi kucita bana Bakwe baanyika. Walo ulizyi kuti yebo tokwe nguzu muli lwako zyakuzunda cibi ncookakona ncoyandisya kucita. Mpampawo aawa banji mpobaalilwa. Eelyo nobataanguna kuba Banakristu, balatambulwa kwiinda mu kusyoma kuti, Yahuwah wabalekelela zinyonyoono zyakaindi. Pele balaalilwa kupona kuya kumbele kabazunda abuzuba eelyo nobatalika kukkala aanga kuzunda cibi kuyeeme munguzu zyabo beni. Teesyi mbwaabede makani oobo pe. Kwaalilwa kuzunda cibi kuboolela mukuyaamina munguzu zyako kuti uzunde cinyonyoono.\nMaseseke aakuzunda cinyonyoono aliyubunudwe muli Bafilipo 4:13: “Ime ndakonzya kucita zintu zyoonse kwiinda muli Yahushua ooyo uundipa nguzu.” Kwiinda mukukkala buumi bulondo kumwi kajisi ciimo ca Adamu naakawide mucibi, Yahushua wakasinganya cinyonyoono mumubili wabuntu, aboobo akusyomya lufutuko kuli boonse, aabo kwiinda mukusyoma, balikankaizya mu kuzunda Kwakwe mucibaka cabo.\nNkaambo cakali cintu ceelela Nguwe, Walo wakalenga akukwabilila zintu zyoonse, kuti abikke Yahushua kuti alete bana bakwe banji kuzooba aanguwe mubulemu. Wakacita oobo kutondezya kuti ngo Musololi uulondokede nkaambo kakupenga kwakwe. Ooyo uusalazya bantu kuzwa ku zinyonyoono, abaabo basalazigwa kuzinyonyoono, bajisi Wisi omwe boonse. Nkakaambo aako ncatausi nsoni kubaita kuti bana bokwesu.\nLino mbokuli kuti bana aabo mbantu banyama abulowa, Walo lwakwe wakaba muntu mbuli mbabo. Wakacita oobo kuti kwiindila mulufu Lwakwe akamunyonyoone ooyo uujisi nguzu zyalufu, uuli ngu Saatani. Aboobo wakabaangununa aabo boonse bakali bazike mubuumi bwabo nkaambo kakuyoowa lufu. . . . Eeci caamba kuti wakaba mbuli babunyina munzila zyoonse, mukuti abe Mupaizi Mupati uusyomeka silweengelelo mukumanina Leza milimo kutegwa zinyonyoono zyabantu zilekelelwe. Aboobo lino ulakonzya kugwasya aabo basunkwa, nkaambo Walo lwakwe wakasunkwa akupenga.” (BaHebulayo 2:10, 11, 14-18, NKJV)\nLugwasyo lukkwene lulipedwe kale kuli baabo basyomya zyoonse ku Mulengi a Munununi Wabo. Jelemiya ujisi cisyomyo cibotu kuli boonse aabo, kwiinda mulusyomo lwabo, bataminina kuzunda cinyonyoono kwa Yahushua: “Lino nceeci cizuminano ncetipange abantu ba Isilayeli, mazuba aaza, mbwaamba Mwami Yahuwah: Ime njoobikka mulawo Wangu mumizeezo yabo. Njoowulemba mumyoyo yabo, njooba Leza wabo, abalo bayooba bantu bangu.” (Bala Jelemiya 31:33.)\nKosyoma Jwi Yahuwah ndyakwaambila; kosala kutambula lufutuko buno buzuba, oolo Walo ndwakwaabila. “Ikuti yebo kokonzya kusyoma, zintu zyoonse zilakonzya kucitika kuli yooyo uusyoma.” (Maako 9:23, NKJV)


Makani Aakuluula: Jehova Wakakulongezya Kusala Kwangu | Ba Charles Molohan\nAMUBALE MU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nJehova Wakakulongezya Kusala Kwangu\nAkaluulwa aba CHARLES MOLOHAN\nMwakali mumwaka wa 1939, notwakasiide malo eesu aakati kamasiku akweenzya myootokala kwaciindi ciinda kuwoola lyomwe, kuunka kudolopo lisyoonto lya Joplin, kumusanza lwaambo kwa Missouri, U.S.A. Lino kwakali kubucedo ciindi notwakali kumaninizya kubikka matulakiti kunsi aamilyango, mumaanda aamamanino mucilawo ncotwakapedwe. Mbotwakakotokela buyo, twakatanta mootokala akuunka kubusena nkotwakeelede kuyooswaangana abamwi, kwalo nkotwakatalika kubalindila kuti basike. Pele mulakonzya kulibuzya kaambo ncotwakaunkila mubukambausi kubucedo, kalitanapola zuba, mpoonya akuzwa mucilawo cakufwambaana. Ndilamwaambila aakale.\nNDILIKKOMENE kapati kuti ndakakomezyegwa abazyali Banakristo, ba Fred aba Edna Molohan, balo ibakandiyiisya kuyanda Jehova. Bakali Basikwiiya Bbaibbele (Bakamboni ba Jehova) basungweede kwamyaka iili 20 ciindi nondakazyalwa mu 1934. Twakali kukkala ku Parsons, dolopo lisyoonto kumusanza lwaajwe kwa Kansas. Bunji bwabakwesu abacizyi ibakali mumbungano motwakabede, bakali Banakristo bananike. Mukwasyi wesu wakali kukkomana kujanika kumiswaangano yambungano alimwi akukambauka. Kanji-kanji mu Mujibelo kumazuba, twakali kucita bukambausi bwamumugwagwa, aano mazuba ibwiitwa kuti bukambausi bwakubuleya. Zimwi ziindi cakali kulemya, pele bataata bakali kutukatalusya kwiinda mukutuulila ice cream twakotoka.\nMbungano yesu nsyoonto yakajisi cilawo cipati cakali kubikkilizya amadolopo manji masyoonto-syoonto alimwi amafaamu manji aakali munsi-munsi adolopo. Notwakali kukambaukila balimi, twakali kucincanya mabbuku eesu azisyumani, mayi, naa nkuku buya. Mbwaanga tiitwakajisi mali manji alimwi bataata bakali kupeda limwi mali aamabbuku, zyakulya eezyi zyakali kutugwasya kapati.\nBazyali bangu bakaula cilimba camalekkoodi ncobakali kubelesya mubukambausi. Tiindakali kucibelesya akaambo kakuti ndakacili mwana, pele ndakali kukkomana kugwasya bamaama abataata ciindi nobakali kulizya makani aakalekkoodwa a Mukwesu Rutherford kuziiyo zya Bbaibbele amunyendo zyakupilukila.\nKandili abazyali bangu kumbele lyamootokala wesu wamasipika\nBataata bakabikka sipika mpati atala amootokala wesu iwakali kwiitwa kuti 1936 Ford. Mootokala ooyu wakagwasya kapati kumwaya mulumbe wa Bwami. Kanji-kanji, bakali kusaanguna kulizya nyimbo kutegwa bantu babikkile maano, mpoonya bakali kulizya makani aamu Bbaibbele aakalekkoodwa. Mpoonya twakali kwaabila mabbuku kubantu bakali aaluyandisisyo.\nMudolopo lisyoonto liitwa kuti Cherryvale, ku Kansas, bamapulisa bakaambila bataata kuti mootokala ooyu tiiwakazumizyidwe mupaaki lyadolopo, mwalo bantu banji mobakali kulyookezyela mu Nsondo, pele kunze aapaaki yakalizumizyidwe. Aboobo kakunyina kukazya, bataata bakaugusya mootokala akuuimika mumugwagwa wakali munsi-munsi, pele bakaulanzya kupaaki kutegwa bantu bali mukati kabamvwa mulumbe noulizyigwa, alimwi bakazumanana apulogilamu yabo. Cakali kukkomanisya lyoonse kuba abataata alimwi amupati wangu, Jerry, muziindi zili boobu.\nKumamanino aakuma 1930, twakatalika mulimo waalubazu wakukambauka kutegwa tufwambaane kumanizya muzilawo bantu mobakali kukazya kapati. Twakali kufwuma kubuka, kakucisiya (mbubwenya mbotwakacita ku Joplin, Missouri) akubikka matulakiti naa mabbuku kunsi aamilyango yabantu. Twamana, twakali kuswaangana kunze aamunzi kutegwa tubone naa kuli wajatwa akwaangwa abamapulisa.\nMumyaka eeyo, kwakali cibeela cimwi cabukambausi icakali kukkomanisya ncotwakali kwiita kuti information march (kuyaabumwaya makani kumwi kamulifwoola). Kutegwa twaambilizye Bwami, twakali kusama zikwankwani akulifwoola mudolopo lyoonse. Ndilayeeya buzuba bumwi ciindi beenzuma nobakasama cikwankwani cakalembedwe kuti “Religion Is a Snare and a Racket” (“Cikombelo Nkakole alimwi Cilanyonganya.”) Bakeenda mudolopo makkilomita aasika ku 1.6 mpoonya akupiluka kuŋanda . Cikkomanisya ncakuti kunyina wakabakazya nobakali kweenda, alimwi bakajana bantu banji ibakajisi luyandisisyo.\nMISWAANGANO YACOOKO YAKUSAANGUNA\nZiindi zinji mukwasyi wesu wakali kuzwa ku Kansas kuya ku Texas kumiswaangano yacooko. Bataata bakali kubeleka mukkampani yazitima aboobo twakali kutanta citima kakunyina kubbadela kuunka kuyooswaya banamukwasyi akumiswaangano yacooko. Bapati babamaama, ba Fred Wismar, abakaintu babo, ba Eulalie, bakali kukkala ku Temple, Texas. Baacisya ba Fred bakaiya kasimpe nobakacili bakubusi kumatalikilo aakuma 1900, bakabbapatizyigwa, akukambaukila banabokwabo, kubikkilizya abamaama. Bakalizyibidwe kapati abakwesu bamu Texas, kwalo nkobakabeleka kabali mulangizi wabbazu. Bakali basiluzyalo, bakkomene, alimwi cakali kukkomanisya kuba ambabo. Bakali basungu mukasimpe, alimwi bakandigwasya kapati nindakali mukubusi.\nMu 1941 mukwasyi wesu wakaunka kumuswaangano mupati acitima ku St. Louis, Missouri. Bakubusi boonse bakaambilwa kuti bakkale antoomwe kucibeela caalubazu kumuswaangano kutegwa baswiilile makani aa Mukwesu Rutherford aakuti, “Children of the King” (Bana ba Mwami.) Kumamanino aamakani aakwe, toonse mukabunga kesu twakakkomana kutambula bbuku lipya lyakuti, Children, (Bana) ndyaakatupa Mukwesu Rutherford abasikumugwasyilizya. Kwakali bana bainda ku 15,000 ibakacikkomanina cilongezyo cakumuuya eeci.\nMu April 1943, twakajanika kumuswaangano musyoonto pele mubotu kapati wakuti “Call to Action” (Kukulwaizyigwa Kubweza Ntaamu,) ku Coffeyville, Kansas. Kwakatalisyigwa cikolo cipya ciitwa kuti Cikolo Camulimo Weendelezyegwa a Leza, calo icicitwa mumbungano zyoonse, alimwi kwakamwaigwa akabbuku kapya kajisi ziiyo zili 52 kabelesyegwa mucikolo. Mumwaka nguwenya ooyu, ndakapa makani ciindi cakusaanguna. Muswaangano ooyu wakali waalubazu kulindime akaambo kakuti, ndakabbapatizyigwa antoomwe abamwi mukaziba ikakali afaamu yakali afwaafwi.\nMULIMO NGONDAKALI KUYANDA, NKUBELEKELA KU BETELI\nNdakamanizya cikolo mu 1951 aboobo ndakeelede kusala ncondiyakucita mubuumi bwangu. Ndakali kuyandisya kapati kuyoobelekela ku Beteli, kwalo Jerry nkwaakali kubelekela kaindi, aboobo foomu yangu yakatumwa kuofesi yaku Brooklyn. Kusala ooku kwakandigwasya kapati kumuuya. Muciindi buyo cisyoonto, bakandizumina akundiita kuti ndikatalike kubeleka mu March 10, 1952.\nNdakali kuyanda kuti ndikabelekele nkobasimba mabbuku kutegwa kanditola lubazu mukupanga mamagazini amabbuku. Pele bakandipa mulimo wakupa bantu cakulya, mane akubelekela muncikini calo cakandikkomanisya kapati kwiiya. Aboobo tiindakaba acoolwe cakubelekela nkobasimba mabbuku. Nokuba boobo, mulongo wamuncikini wakandigwasya nkaambo ndakali kuba aciindi masyikati cakucita ciiyo cangu ndemwini akwiibelesya cakumaninina laibbulali yaa Beteli. Eeci cakandipa kukomena kumuuya akuyumya lusyomo lwangu. Alimwi cakayumya makanze aangu aakubelekela Jehova a Beteli kufwumbwa buyo kuti kandicikonzya. Jerry wakazwa a Beteli mu 1949 akukwata ba Patricia, pesi bakali kukkala afwaafwi mumwenya mu Brooklyn. Bakandigwasya kapati akundikulwaizya mumyaka yakusaanguna a Beteli.\nKalitanalampa kuzwa nondakasika a Beteli, bakwesu bakatalika kuyandaula bakwesu baa Beteli mbobakali kukonzya kuyungizya amulongo wabaabo ibakali kupa makani kubuleya kwiiminina mutabi. Bakwesu ibakabikkwa amulongo ooyu bakali kutumwa ziindi zinji mumwaka kuswaya mbungano ikwakali kulampa makkilomita aali 322 kuzwa ku Beteli pele mumwenya mu Brooklyn, kuyoopa makani aabuleya alimwi akubeleka ambungano mumulimo wabukambausi. Ndakaba acoolwe cabikkwa amulongo ooyu. Kandiyoowede, ndakapa makani aabuleya aakusaanguna, aciindi eeco akali kutola woola lyomwe. Kanji-kanji ndakali kuunka kumbungano zinji kubelesya citima. Ndilayeeya kabotu-kabotu mu 1954 buzuba bumwi mu Nsondo nokwakali kutontola. Ndakatanta citima kuunka ku New York alimwi ndakeelede kujoka ku Beteli mbubwenya buzuba oobo kumangolezya. Pele kwakaba guwo pati ilyakapa kuti kutontole kapati akuba caanda. Magesi aamucitima akaceya akubula nguzu. Aboobo twakasika ku New York City kuma 5 koloko mafwumofwumo mu Muhulo. Kuzwa waawo, ndakatanta citima cakali kwiinda kunsi aamugwagwa kuunka ku Brooklyn, kumane ndakalulama kuncito muncikini, ndakalimukide alimwi ndakalikatede akaambo kakweenda masiku. Pele kulimvwa boobu tiikwakali kutola ciindi akaambo kalukkomano ndondakali kujana kubelekela bakwesu akujana balongwe bapya kumamanino aansondo mubukambausi.\nKulibambila kumwaya makani ku WBBR\nMumyaka yakumatalikilo kandili a Beteli, ndakaitwa kuyoobelekela kulisikapepele yakali kwiitwa kuti WBBR. Eeco ciindi masitudyo akali aŋanda yabili aa 124 Columbia Heights. Mulimo wangu wakali wakwiiminina muntu umwi mupulogilamu yakwiiya Bbaibbele yakali kulizyigwa ansondo. Mukwesu A. H. Macmillan, iwakabeleka a Beteli kwaciindi cilamfwu, wakali kujanika apulogilamu eeyi lyoonse. Mukwesu Mac, kweelana ambobakali kumwiita, wakali cikozyanyo cibotu cakuliyumya mumulimo wa Jehova kulindiswe notwakali bana mumukwasyi wa Beteli.\nTwakali kumwaya tupepa twa WBBR mumulimo wamuunda kupa bantu kuba aluyandisisyo\nMu 1958 ndakatambwa kuyoobelekela kucibeela ca Cikolo ca Gileadi. Mulimo wangu wakali wakugwasya bakwesu abacizyi basungu bakamanizya cikolo kubweza ma visa akubapangila bubambe bwabweende. Kutanta ndeke kwakali kudula kapati mazuba aayo, aboobo mbasyoonto buyo bakali kweenda andeke. Ibanji ibakali kuunka ku Africa aku akuzisi zyakujwe bakali kutanta mato aanyamuna zintu. Nokwakainda myaka minji, muulo wakutanta ndeke wakayaansi, aboobo bunji bwabamisyinali bakatalika kuunka nkobakali kutumwa andeke.\nKubamba ma diploma aaku Gileadi kaitanatalika pulogilamu yakumanizya cikolo\nKUUNKA KUMISWAANGANO YACOOKO\nMu 1960 mulimo wangu wakakomena akaambo kakuti wakali kubikkilizya kubamba bweende bwabaabo ibakali kuzwa ku United States kuunka ku Europe kumiswaangano yamasi mu 1961. Ndakatanta ndeke kuzwa ku New York kuya ku Hamburg ku Germany, kumuswaangano ooyu. Nowakamana muswaangano, mebo abakwesu bamwi botatwe baku Beteli twakalomba mootokala ngotwakabelesya kuzwa mu Germany kuunka ku Italy, kuyooswaya mutabi waku Rome. Kuzwa kooko, twakaunka ku France, kubelesya nzila yakali kwiinda Mumalundu aaku Pyrenees, mane twakaakusika aku Spain, kwalo mulimo wakukambauka nkowakakasyidwe. Twakabatolela mabbuku bakwesu baku Barcelona, alo ngotwakabikkide mbuli kuti nzipego kutegwa batazyibi bamfwulumende. Eelo kaka twakakkomana kapati kubonana abakwesu aaba! Mpoonya twakaunka ku Amsterdam, kwalo nkotwakaakutanta ndeke akupiluka ku New York.\nNokwakainda mwaka omwe, mulimo wangu wakali kubikkilizya akubikka bubambe bwakuti basimuswaangano bamwi baunke kumiswaangano yamasi yaalubazu yanyika yoonse. Ooyu wakali muswaangano wakajisi mutwe wakuti “Everlasting Good News” (Makani Mabotu Aateeli) mu 1963. Bubambe bwakabikkwa bwakuti bantu bali 583 baunke kumiswaangano yakali ku Europe, Asia, South Pacific, mane buya akuyoosika ku Honolulu, Hawaii aku Pasadena, California. Lweendo oolu lwakali kubikkilizya akuswaya ku Lebanon aku Jordan kuyooiya makani aalubazu aajatikizya zisi zyaambidwe mu Bbaibbele. Kunze lyakubikka makani mumulongo aabweende akwakuyoosikila, dipatimenti yesu yakabweza ama visa aakali kuyandika kutegwa baswaye zisi zinji.\nSIKWEENDA LIMWI MUPYA\nMwaka wa 1963 wakali mubotu kapati kulindime akaambo kakaambo kamwi. Mu June 29, twakakwatana aba Lila Rogers baku Missouri, balo ibakatambwa ku Beteli 1960. Nokwakainda buyo nsondo yomwe kuzwa notwakakwatana, mebo aba Lila twakaunka kuyooswaya ku Greece, Egypt, aku Lebanon. Twakatanta ndeke kuzwa ku Beirut kuya ku Jordan. Akaambo kakuti mulimo wakukambauka wakalikasyidwe ku Jordan, alimwi twakaambilwa kuti Bakamboni ba Jehova tiibakali kupegwa ma visa aakunjila mucisi eeci, tiitwakazyi cakali kuyoocitika twasika okuya. Eelo kaka twakakkomana, notwakasika buyo twakajana kabunga kabakwesu abbuwa lyandeke ibakajisi cikwankwani cakalembedwe kuti “Mwatambulwa Nobakamboni ba Jehova”! Alimwi cakali kukkomanisya kulibonena zisi zyaambidwe mu Bbaibbele. Twakaswaya masena nkobakali kukkala bamasyaanene, nkwaakali kukambaukila Jesu abaapostolo bakwe, nkobwakatalikila kumwaika Bunakristo kusikila kumagolelo aanyika.—Mil. 13:47.\nLino yakkwana myaka iili 55 ba Lila kabandigwasyilizya cakusyomeka mumulimo wangu. Twakali kuswaya ku Spain a Portugal ziindi zinji mulimo wesu kaukasyidwe mumasi aaya. Twakali kubakulwaizya bakwesu akubaletela mabbuku alimwi azintu zimwi nzyobakali kuyandika. Mane twakali kubaswaya abakwesu ibakaangidwe muŋanda iyakali yabasikalumamba ku Cádiz, Spain. Ndakakkomana kubayumya-yumya amakani aamu Magwalo ngondakapa.\nAntoomwe aba Patricia aba Jerry Molohan notwakali kuunka kumuswaangano wamu 1969 wakuti “Peace on Earth” (Luumuno Anyika)\nKuzwa mu 1963, ndakali acoolwe cakugwasyilizya kubikka bubambe bwakuti bamwi kabaunka kumiswaangano yamasi ku Africa, Australia, Central a South America, Europe, zisi zyakujwe, Hawaii, New Zealand, aku Puerto Rico. Mebo aba Lila twakajanika kumiswaangano iitalubiki, kubikkilizya awaku Warsaw, Poland, mu 1989. Bakwesu banji baku Russia abalo bakajanika kumuswaangano ooyu mupati, ciindi cakusaanguna. Bakwesu abacizyi banji mbotwakaswaanganya bakakkala myaka minji muntolongo zyaku Soviet akaambo kalusyomo lwabo.\nKuswaya maofesi aamitabi nyika yoonse kuyumya-yumya bakwesu baa Beteli abamisyinali cakali coolwe cikkomanisya kapati. Mulweendo lwesu lwamamanino ku South Korea, twakaswaanganya bakwesu bali 50 ibali muntolongo ku Suwon. Bakwesu aaba boonse bakalikkomene alimwi bakali kulangila ciindi nobayakutalika kukambauka alimwi. Kuswaangana ambabo cakatukulwaizya kapati!—Rom. 1:11, 12.\nKUVWULA KULETA LUKKOMANO\nNdalibonena Jehova mbwaabalongezya bantu bakwe kwiinda mukubavwuzya, mweelwe wabasikumwaya ibabelekela Jehova watanta kuzwa ku 100,000 ciindi nondakabbila mu 1943 kusikila amweelwe wiinda ku 8,000,000 lino mumasi aali 240. Eeci cakonzyeka akaambo kamulimo ngobabeleka aabo banjila cikolo ca Gileadi. Eelo kaka cakali kukkomanisya kubeleka abamisyinali banji aaba akubagwasya kusika kumasena nkobakatumwa kuyoobelekela.\nNdilikkomene kuti ndakasala kuyungizya mulimo wangu kwiinda mukulembela mulimo waa Beteli. Jehova wandilongezya kapati muzintu zyoonse. Kuyungizya azilongezyo zyakubelekela a Beteli, mebo aba Lila twakaba acoolwe cakubeleka ambungano ziindene-indene mu Brooklyn, mwalo motwakajana balongwe bali babotu.\nNdazumanana kubelekela a Beteli kandigwasyilizyigwa aba Lila. Nokuba kuti lino ndijisi myaka yakuzyalwa iinda ku 84, ndazumanana kubeleka mulimo uukkomanisya wakutambula akutuma magwalo.\nAntoomwe aba Lila mazuba aano\nEelo kaka cilakkomanisya kuba cibeela cambunga ya Jehova akulibonena lwiindano lupati luliko akati kabantu babelekela Jehova abaabo batamubelekeli. Lino tulaamvwisya majwi aali kulugwalo lwa Malaki 3:18 aakuti: “Nywebo muyoolubona alimwi lwiindano luliko akati kamuntu mululami amubi, akati kayooyo uubelekela Leza ayooyo uutamubelekeli.” Buzuba abuzuba, tulalibonena nyika ya Saatani mboiyaabwiindila kubija, izwide bantu batajisi bulangizi alimwi batakkomene. Pele aabo ibamuyanda akumubelekela Jehova balikkomene alimwi balijisi bulangizi bwakumbele nomuba muziindi ezino zikatazya. Eelo kaka tulijisi coolwe cipati cakumwaya makani mabotu aa Bwami! (Mt. 24:14) Tulangila buzuba, ibulaafwaafwi kusika, ciindi Bwami bwa Leza nobuyooigwisya nyika eeyi akuleta nyika mpya azilongezyo zyoonse nzyotwakasyomezyegwa, kubikkilizya abuumi bubotu alimwi butamani. Eelyo, babelesi ba Jehova basyomeka aano anyika bayookkomana kukabe kutamani.\nNdalongezyegwa Kubeleka Abaalumi Basimide Kumuuya\nNdagwasyigwa Kwiinda Mukweenda Abasongo


Munyama wa Ciyubunuzyo 13, Caando a Mbizi Yakwe Print\nMunyama wa Ciyubunuzyo 13, Caando a Mbizi Yakwe\nMasendekezya aakuti imvwiki ilazinguluka lyoonse kakwiina kuyozya, ooyo ngo musemo aawo aayooyakilwa “caando camunyama”. Hena yebo uyeeya kuti Mujibelo nje Nsabata eeyo Adamu, Noah, abamatata, Moses, bashinshimi, Yahushua, abaapositolo njibakali kusekelela na? Kopiluluka kuyeeya alimwi! Camana ciindi musa, omuyandwa wa Taata Yahuwah. Kolibalila kutegwa ube muntu uutambulika.\nNguni “Munyama” Uutakwe mpuwo mu Ciyubunuzyo?\nMu Ciyubunuzyo 13, swebo tujana banyama bobile: (1) munyama uuzwa mulwizi; (2) amunyama uuzyila kunsaa nyika. Munyama mutaanzi ngotuyanda kubandika mumakani aaya, nkaambo, ncaando cakwe ncotuyanda kuyungizya kuvwuntauzya.\nMunyama mutaanzi wa Ciyubunuzyo 13 kakwiina kukazya, ngu Loma, antoomwe a Cikombelo ca Katolika caku Loma. Eelyo notweezyekanya ciimo aziyanza zya Cikombelo ca Katolika eezyo nzyaakabelesya Johane Muyubunuzi ku ciimo ca munyama uuzwa mulwizi, swebo inga twajana kuti zilikonzyene kapati. Kuti twasanganya ku busanduluzi bwakwe Johane bwa “sibwaamu” wamu Ciyubunuzyo 17 amubusanduluzi bwa Daniele bwa simukazya Kristu mu Daniele 7, swebo inga twacaazya buyo katutakwe cintu cakudonaika kuti Cikombelo ca Katolika caku Loma (RCC) cilaa mulimo uucigaminide mu cishinshimi ca Bbaibbele.\nCikombelo ca Katolika caku Loma cileelela ncobeni kufumbwa busanduluzi buli mucishinshimi eeci. Eeci cikombelo ngo “munyama.”\nEeci cikombelo ca (RCC) Ncikombelo alimwi Munzi mupati.\nNcikombelo ca (RCC) ciyakidwe atalaa Malundu aali Ciloba.\nNcikombelo ca (RCC) cilisakatizya milembo yacisombo ayisubila, agolide amabwe mayandisi.\nNcikombelo ca (RCC) cilaa nguzu atalaa bantu BOONSE bakkala atalaa Nyika.\nNcikombelo ca (RCC) cakayakilwa atalaa makunga aabantu aamisyobo azilengwa zyaandeene\nNcikombelo ca (RCC) cakadadaula malelo otatwe eelyo nicakabaa nguzu.\nNcikombelo ca (RCC) cilwana Basaante.\nNcikombelo ca (RCC) cilaa mulombwana omwe uuciiminina akwaambawida boonse.\nPoopo lwakwe ulalisumpula kuti abaanga ngu Yahuwah.\nPoopo ulizyibidwe amweelwe wa “666”.\nNcikombelo ca (RCC) caambaula majwi aakubbodoola akusampaula julu.\nNcikombelo ca (RCC) cakasoleka kucinca Kkalenda a Mulawo ookwa Yahuwah.\nNcikombelo ca (RCC) cakalela atalaa boonse kwamyaka iili 1,260.\nCikombelo ca (RCC) cakanyangwa nguzu zyaco amfulumende yacisi akutolwa “mubuzike.”\nCikombelo ca (RCC) cakayaswa calufu (pele ciyoopona mukuya kwaciindi).\nNinzi “caando”ca munyama?\nIswe tulizyi kakwiina kudonaika kuti Loma ngo “munyama.” aboobo, kwiinda kuti twiide kugantaganta kwaamba “caando camunyama”, atugaminine kubandika kuti ninzi cini “caando” camunzi wa Loma. Kutegwa tujane bwiinguzi, swebo tatweelede akulangaula kulaale pe. Cikombelo ca RCC, mukulidunda akulipakamisa kwabu Lusifa, cilabbodoola kakwiina kufwa ansoni kuti “caando”canguzu zyaco nkusumpula Nsondo. Eeco, mbocilyaamba calo, kuti mbobumboni bwakuti “cilaatala lya Bbaibbele.”\n“Nsondo ncecitondezyo ca nguzu zyesu . . . cikombelo cilaatala lya Bbaibbele, alimwi ooku kusumpya Nsabata mbobumboni bwakasimpe aaka”. (Malembe aa Katolika ku London, Ontario, Ivwivwi, Sept 1, 1923).\nCaando ca Munyama\nOotu twaambo twamatusi aali boobu tulajanika kanjaanji mucikombelo ca Katolika. "Munyama" ulikkomene mumulimo wakwe wakusumpula Nsondo yamituni, kakuli kumwi ulyatauka jwi lyokwa Yahuwah kunsaa maulu aakwe:\n"Insondo...ncintu cakagaminina kulengwa mu Cikombelo ca Katolika."(American Catholic Quarterly Review, January 1883.)\n"Nsondo...mulawo wa Cikombelo ca Katolika lwaco cilikke..." (American Sentinel (Catholic), June 1893.)\n"Nsondo nciyanza ca Katolika alimwi kufumbwa kubamba buzuba oobo inga kwaba buyo kuyaamina mu milazyo ya Katolika." (Catholic Press, Sydney, Australia, Kasanga Lubwi 1900.)\n"Balo [Basikutongooka] bayeeya kuti mulimo wabo kubamba Nsondo akwiisetekanya. Nkaambo nzi? Nkaambo Cikombelo ca Katolika mbocibaambila oobo. Balo kunyina akaambo kambi ncobacitila boobo . . .Kubamba Nsondo aboobo mulawo wabupaizi wiimpene kuzwa kumulawo wabulemu bwakujulu wakubamba Nsabata . . . Ooyo wakabamba mulawo wa Nsondo . . . Ncikombelo ca Katolika." (Ecclesiastical Review, Mulumi 1914.)\n"Hena muna Kristu uuli woonse tayelede kusalazya buzuba bwa Nsondo akulilesya milimo iitayendelani abuzuba oobo? Hena kubamba mulawo ooyu takusumpukide atalaa milimo njotweelede kucita yoonse na? Pele yebo inga wakonzya kubala Bbaibbele kuzwa Kumatalikilo kusikila ku Ciyubunuzyo, pele tokonzyi kujana keengwe nokaba komwe kazumizya kusetekanya Nsondo." (James Cardinal Gibbons, The Faith of Our Fathers ( cakalembwa mu 1917 ), p. 72-73 (cilembedwe ca 16th, p. 111; cilembedwe ca 88th, p. 89).)\n"Cilikabotu kwiibalusyanya aba Presbyteriani, ba Baptisti, ba Methodisti, abamwi boonse bana Kristu, kuti kunyina pe aawo Bbaibbele mpolibatabilila mukubamba Nsondo. Nsondo nciyanza ca Cikombelo ca Katolika caku Loma, alimwi aabo babamba buzuba oobo babamba mulawo wa Cikombelo ca Katolika." (Priest Brady, mumulumbe wakalembwa mupepa lya The News, Elizabeth, New Jersey, Miyoba 18, 1903.)\n"Nguni ooyo Ngotupa Bulemu Akulemekezya kwiinda Mukusetekanya Nsondo? Kuzwa muli ceeci iswe inga twateelela buyo kuti milawo yokwa Leza – ooyo ulaa nguzu atalaa buna Kristu boonse munyika, nokuba mutubungabunga ooto tulikankaizya mu Mangwalo kuti ngomusemo walusyomo lwato, nkaambo babamba buzuba bwakulyookezya kuleka kubamba buzuba bwaciloba bwa mvwiki oobo bulailidwe mu Bbaibbele, pele kuleka kubamba butaanzi. Oobo tulizyi kuti bweelede kulemekezyegwa, akubwaandaanya kuzwa kuzilengwa aziiyo zya cikombelo ca Katolika." (Henry Gibson, Catechism Made Easy, #2, cakalembwa ca 9th, mulwi. 1, pp. 341-342.)\n"Cakali cikombelo ca Katolika...eeco cakasandula kulyookezya ooku kuti kube mu Nsondo mukwiibaluka kubuka kwa Simalelo wesu. Aboobo kubamba Nsondo kwa Basikutongooka nkupa bulemu, nokuba kuti balatongooka, kunguzu zya cikombelo ca [Katolika caku Loma]" (Monsignor Louis Segur, Plain Talk About the Protestantism of Today, 1868, p. 213.)\n"Basikutongooka...balazumina kuti Nsondo kuleka Mujibelo, mbobuzuba bwakukomba bantu boonse oobo bwakabambwa a Cikombelo ca Katolika eelyo nicaacinca buzuba oobo...Pele muzeezo wa Basikutongooka tuulangiki kuti ulalizeeza kuti ...mukubamba Nsondo, balo bazuminizya nguzu zya mwaambilizi wa cikombelo eeco, Poopo." (Our Sunday Visitor, February 15, 1950.)\n"Cikombelo ca [Katolika caku Loma] cakacinca kubamba Nsabata kuya ku Nsondo kwiinda munguzu zyabulemu, zitakonzyi kulubila eezyo nzicaapegwa kuzwa kuli yooyo wakacibamba cikombelo, Jeesu Kristu. Basikutongooka mukutaminina kuti Bbaibbele lilikke ndelibasolweda mulusyomo lwabo, tabakwe cibatabilila mukubamba Nsondo pe." (The Catholic Universe Bulletin, Kasanga Lubwi 14, 1942, p. 4.)\nCintu ciindwa kumbali aawa ncakuti, takuli buyo kupilinganya mazuba aamvwiki ooko cikombelo ca Katolika nkocilidunda, pele nkucinca makkalenda. Nokuba kuti basicikolo banji, nobaba bali mucikombelo ca Katolika lwaco, tabakubwene masimpe aaya, pele zintu zyakacitika mumisela yabantu zilatondezya makani woonse aaya kakwiina kwiimpya. Swebo tuyoozumanana aakale kupandaula makani aaya.\nCikombelo ca Katolika cilidunda kuti cilaanguzu zyakucinca mazuba aasetekene aabulemu bwakujulu, aboobo ooku nkokuzwidilila kwamakanze ookwa Saatani kuti apegwe nguwe bulemu akukombwa = kwiinda mukupanda buzuba bwiindene bwa kukomba.\nMazuba aa Kujulu Aaasetekene\nIno walenguka buti webo O Lusifa ontanda yakubucedo! Wasowelwa kunsi yebo ookali koola masi!\nWakali kuti mumoyo wako, “Ono ndatanta mujulu nkabikke cuuno cabwami bwangu nkakkale atala aanyenyezi zya Leza kujulu.\nNjookkazikwa acuuno cabwami bwangu, acilundu cakuswaanganina [H4150 - mo'ed], ansonje eeni yacilundu cisalala. Ndatanta atala lyamakumbi, njoolicita kuti nkabe mbuli Sijulu wamajulu (Izaya 14:12-14)\n"Imbungano" mukampango kali atala aawa ndibbala lyakasandululwa kuzwa kubbala lyaci Hebulayo, mo'ed, eelyo "libelesyegwa munzila imwi kwiiminina mbungano zyoonse zyabupaizi. Ndibbala lijatene acivwuka cini cakupailila lwaco."1 Makanze ookwa Saatani kuzwa kumatalikilo, akali aakulibikkila ciindi cakukombwa, kwiinda mukubelesya nguzu, zyakunyanga Mulengi bulemu bwakukombwa. Cikombelo ca Katolika caku Loma, mbuli mumambi wakwe atalaa nyika, ncicakabambilila akuzyola zintu zyoonse akusumpula nguwe.\n. . . alimwi simwaaba [Saatani2] wakamupa [Loma] nguzu zyakwe, acuuno cakwe, anguzu zyakwe zipati. (Ciyubunuzyo 13:2)\nNcintu cuusisya kubona bunji bwa bana Kristu mazubaano mbobauntuluzyila bumboni bwa Mangwalo, kumwi zintu zyakashinshimwa kaziyaa kulibonya mumeso aabo. Ncintu cityompya moyo kubona bantu baluulwa kuti mbantu bokwa Yahuwah kabakkede muzyuuno akuswiilila ziyanza zyabantu kumwi Ijwi Lyakwe lipona, lilabaita pele balo balikusukumina kumbali muziyobwedo kusikila lyaakubaa kasuko.\nNcintu nzi ciimpene a “caando”camunyama?\nMumangwalo, tujana kuti Loma tajisi buyo “caando, pele lyalo Julu lilaa caando. Zimwi ziindi eeco caando caambwa kuti “nciganto,” ncecaando caandaanya Julu, naa cikazyana a caando ca Munyama.\nCaando ca Loma = Kusumpula Nsondo akulipandila mazuba aakukomba kubelesya kkalenda lyamazubaano lipilingene (akukazya mulawo wabulemu)\nCaando / Citondezyo ca Julu = Nkuteelela mulawo wabulemu muluyando, kusanganya akubamba Nsabata yabuzuba bwaciloba, Myezi Mipya, amapobwe aaciindi comwe amwaka (zyoonse eezyo zilajanwa mu kkalenda lya Julu)\nNcintu ciswesya bulowa mumoyo kubona bantu banji baluulwa kuti mbantu bokwa Yahuwah kabaliibide kukkala muziyanza zyatunsiyansiya twabantu kakuli Ijwi Lyakwe lipona, liide kuyobwedwe mukasuko, kalyoompolweda bana bakwe.\nBikkila maanu kuti: Eelyo notwaamba caando / citondezyo ca Julu aawa, twaamba "kuteelela kwaluyando" kumulawo wabulemu nkaambo swebo tatukonzyi kutambulika kwiinda mumilimo yanguzu zyesu. Swebo toonse, kakwiina kugwisyila naba omwe, tatweeleli kuyandwa nokuba kufidwa lweetelelo kuli Taata pe. “Bululami bwesu buli mbuli magamba aanunka tombe"3 mumeso aa Julu, alimwi bulangizi bwesu bulikke ngu Yahushua abululami Bwakwe. Kubamba milawo ya Taata ngomucelo walufutuko, kuleka kuba muyanda wamucelo ooyo. Boonse aabo bali mucilongwe cakuvwunwa a Taata, aabo bamvwene Anguwe, bayookkomanina kubamba milawo Yakwe akupona maumi aabo kweendelanya amumuni uupedwe.4 Aawa mpampawo caando ca Mwami Yahuwah mpocitambwidwa, nkaambo nkuteelela nguwe muluyando cipa kuti uyubununwe muya Wakwe akati kesu.\nWalelekwa ooyo muntu uteendeli mukulaigwa kwabasofweede, nokuba kwiiminina munzila zyababisyi, nokuba kukkala muciimo cakunonga bantunyina. Pele kukkomana kwakwe kuli mumulawo ookwa Yahuwah; alimwi mizeezo yakwe iyeeya buyo mulawo Wakwe masikati amasiku. (Intembauzyo 1:1-2)\nKwiinda myaka iili 2,500 kaindi, mushinshimi Ezekiya wakalemba cishinshimi cikankamika eeco cipandulula kupindauka kwa kkalenda ooko nkotwalibonena mazubaano. Busanduluzi bwakwe bulimasimpe mazubaano, nkaambo zyuulunzuma zya bana Kristu baliimvwi kabadukwide masyule aabo kumulawo wa Mwami Yahuwah kumwi kabasumpula kkalenda libelesya zuba luzutu lyaku Loma.\nKilisimasi: Nkuwakazyila, Misela a Zilengwa Zyawo\nMpoonya wakati kuli ndimwe, Hena wacibona eeci, yebo Omwanaa muntu? Kocenguluka alimwi nkaambo ulabona zintu zinjaanji zisesemya akutondwa kwiinda zyeezyi. Mpoonya wakandileta mukkoce lyamukati kaŋanda yokwa Yahuwah; nkabela, amulange, kumulyango watempele lyokwa Yahuwah, akataa cipaililo acibuye, kwakali balombwana bali makumi obile abosanwe, bakadukwide masyule aabo kutempele lyoka Yahuwah, alimwi masyu aabo akalangide kujwe; mpoonya bakali kukomba zuba kabatozyede masyu aabo kulanga kujwe. (Ezekiya 8:15-16)\nEelyo notumvwisisya mazuba aa Kujulu aakulyookezya ncaayandikila (akubalilwa kubelesya kkalenda lya Kujulu), swebo inga twayungizya kugwitila mumyoyo eelyo notubona baabo bacita caali nokuba batakubwene kusofwaazya mazuba aayo, kumwi kabasumpula mazuba aamunyama, mbuli bwa Mujibelo / Nsondo, Kkilisimasi, a Isita.\nOoku kutyompokelwa nkotujisi mumyoyo yesu nkaambo kazintu zyamusyobo ooyu, kulizyibidwe kuli Taata Yahuwah, mbweenya mbuli muzeezo uuli woonse, mbwalimvwide mumoyo muntu, amakanze aali mumoyo wamuntu. Muluyando Lwakwe, Walo ubikka caando Cakwe (citondezyo Cakwe) ali boonse aabo baminidwe akulilauka nkaambo kakubula mulawo ooko kuyaa kulibonya muzintu zitondwa zinjaanji zicitika.\nMpoonya Yahuwah wakati kuli nguwe, Koya akataa munzi, wiinde akataa munzi waJerusalema, alimwi ukabikke caando ankumo zyabalombwana aabo batongela akulilauka zitondwa zyoonse zicitigwa mukati kamunzi ooyu. (Ezekiya 9:4)\nMpoonya Mwami Yahuwah ulailila batumwa Bakwe kuti bajaye kufumbwa uutajisi citondezyo naa caando Cakwe. (Amubikkile maanu kuti caando / citondezyo cokwa Yahuwah ncintu ciimpene ku caando camunyama. Kumamanino aaciindi, boonse bantu banoocipona banoojisi caando akataa zyobile eezyo; kunyina muntu unikwiimvwi akati pe katajisi caando pe.)\nAlimwi kuli bamwi wakaamba nkemvwide kuti, Komutobela mumunzi: Liso lyako litabaa lweetelelo, nokuba kufwida luzyalo . . .pele mutasweni munsaa muntu uuli woonse uujisi caando; alimwi amutalikile kuŋanda yacipaililo yangu. Mpoonya bakatalikila kubalombwana bansiku aabo bakali kupona kiitaninga yakwa ŋanda yakupailila. (Ezekiya 9:5-6)\nCaando: Ncamasimpe naa Ncakweezyeka buyo?\nBantu banjaanji balakazya kumwi kabaamba kuti “caando camunyama” ceelede kuba caando cilibonya (mbuli ciganto ca kkompyuta, nsimbo, nokuba cidinto cimwi cintu) eeco cikonzya kubonwa ameso nokuba / kujanwa abantu. Muli Ezekiya 9 (atala aawa), nokuba boobo, swebo tulaa mukonzyanyo uutusalazyila kuti eeco “caando” ncintu cikonzya kubonwa buyo a Taata abangele Bakwe. Kuyungizya waawo, ooto tumpango twa Ciyubunuzyo tujuzya “caando camunyama” kuli ndiswe mu Ciyubunuzyo 13, tuzingulukidwe zitondezyo zinjaanji. Ooyo munyama uuzyila mulwizi mumukonzyanyo, tatondezyedwe aanga munyama uunuunuka kazyila mumeenda. Nokuba kuti ooyo mulaka uubelesyegwa mutwaambo ootu, waambilizya zintu mumaambila mbali, pele weelede kupandululwa kubelesya zitondezyo. Aaka kaambo kaya kumbele kutondezyegwa mukwaamba waawo caando camunyama mpoceelede kudintwa amubili wamuntu:\nMpoonya mungele watatu wakabatobela, kaamba ajwi pati kuti, Kuti kube muntu naba omwe uukomba munyama acinkonzya cakwe, akutambula caando cakwe ankumo yakwe nokuba mujanza lyakwe, ooyo lwakwe nguyoonywa waini wabukali bwa Yahuwah, uutilwa munkomeki yabukali Bwakwe kuutavweledwe. . . . (Ciyubunuzyo 14:9-10)\n666: Mweelwe wa Munyama\nKutondezya Balaa Nguzu zyokwa Saatani!\nAnkumo ndibbala libelesyedwe mumaambila mbali woonse aa Cizuminano Cakale mukwaamba muzeezo, mizeezo, nokuba zintu nzyasyoma muntu:\nAboobo, imvwula yalesyegwa kuwa, kucinyina mvwula nkukula nsoke. Inywe mulaa nkumo ya sibwaamu; nkaambo mulakaka kulibatamika kuti mweempwe. (Jelemiya 3:3)\nAmulange, Ime ndayumya masyu eenu kunembo lyamasyu aabo, alimwi ankumo zyenu zyayumina nkumo zyabo. Mbuli bbwe liyumu nta, liinda kuyuma kwiinda bunweba, Ime mbweebamba nkumo zyenu kuti zibe; mutayoowi nokuba kutunuka nkaambo kambobalangika, nokuba kuti mbantu bazangide. (Ezekiya 3:8-9)\nIjanzancecitondezyo cibelesyegwa mu Cizuminano Cakale coonse kwaambilizya zintu eezyo nzyacita muntu nokuba zilengwa zyakwe.\nKufumbwa cintu ijanza lyako ncilyajana cakucita, kocicita eeco anguzu zyako zyoonse; nkaambo kunyina mulimo nokuba cintu nokuba luzyibo nokuba busongo mucuumbwe ooko nkomuya inywe. (Mukambausi. 9:10)\nAmubambe milawo yangu kutegwa mupone, Alimwi milawo yangu ibe kuyandisya kwa meso aanu. Amuyaangilile kuminwe yenu; Amwiilembe atalaa myoyo yenu (Twaambyo 7:3)\nEeci cilengwa cilaba mbuli lubata ajanza lyanu naa ciibalusyo ankumo zyanu, eeco cinoomwiibalusya kwaamba akwiisya milawo ya Mwami Leza, nkaambo ngonguwe wakamugwisya mu Ijipiti ajanza lyakwe lyanguzu. (Kulonga 13:9)\nMutakalubi milawo eeyi njendamupa buno buzuba. Amukaiisye bana banu cabunkutwe. Kamwiibaluluka kufumbwa nkomubede mumaanda, nimuli mulweendo, nimulyookezya nikuba kubeleka. Kamulyaanga kumaboko kuti cibe citondezyo akwiisama kunkumo kuti cibe ciibalusyo. (Ciibalusyo 6:6-8)\nAmulondole majwi aangu aaya mumyoyo yanu amumizeezo yanu, kamwaaanga kumaboko aanu kuti cibe ciibalusyo akwaasama mutukomo twakwaangilila ankumo. (Deut. 11:18)\nAmubikkile maanu: Teezyo zintu zyakulisakatizya akataa meso zyaambilizya nkumo yamuntu. Kweendelanya bwaamba bbuku lyamutwe wakuti Theological Wordbook of the Old Testament, kwaanda nkumo ajanza "cakali cintu cakazyibidwe mumukonzyanyo wakwaamba milawo yokwa Leza kuti ooto 'tukomo twakulyaangilila' . . . eezyo zyakalailidwe mumilazyo yokwa Mozesi. (Ciibalusyo 6:8; 11:18) [eeyo iimanizya kutondezya mbwiiyelede kubambwa Nsabata amazuba aamapobwe]. Ootu 'tukomo twakulyaangilila' twakeelede kuba 'ziibalusyo' atalaa nkumo . . . kaziibalusya muna Isilayeli kuti atontomane kuyeeya milawo yokwa Simalelo akwiibamba. Alimwi aakale buJuuda bwakatalika kubelesya munzila zitazumizyidwe cakuti Mufutuli wakababwentela (Mateyo 23:5)."5\nKubaa cintu cimwi mbuli caando nokuba / citondezyo ankumo nkusyoma nokuba kuzuminizya zintu zili mumizeezo. Kubaa caando / citondezyo mujanza lyako nkuzumina nokuba kutabilila cintu eeco mumicito nokuba muzilengwa zyako.\nAmubikkile maanu kuti Johane wakali sicikolo wa Mangwalo. Walo wakalizyibide malembe ookwa Mozesi abashinshimi. Eezyo zintu nzyaakabona muzishinshimi zyakwe amumulaka ooyo ngwaakali kubelesya kuli mbabo tiizyakali zintu zyeenzu kuli nguwe. Walo wakali kunga kamvwide zyoonse zyakalembedwe mu Mangwalo aa Cizuminano Cakale. Alimwioobo mbombubo walo mbwaakali kuyanda kuti abalo aabo babala nzyaakali kulemba kuti bakonzye kusandulula zintu eezyo.\nIno mvwiki yamazubaano ibeleka mulimo nzi muzintu zyoonse eezi?\nMbuli mbotwaamba kale, iikkalenda lyamazubaano ndyabumpelenge. Ikkalenda lina Gregory ndyotubelesya mazubaano munyika yoonse lyakazyila mulweeno lwakatola myaanda minjaanji yamyaka yakweena akupilinganya twaambo. Talili kkalenda lyakabambwa ku Malengelo alimwi talili kkalenda ndibakali kubelesya bamatata, bashinshimi, abaapositolo.\nMusela wakkalenda lyamazubaano mubufwaafwi:\nMvwiki Yamazuba aali Lusele?\nMusela wa Kkalenda lina Juliyasi\nMunsaa kubamba kkalenda lina Juliyasi, ikkalenda lya Bulelo bwa Loma ndilyakali kubelesyegwa kalilaa mazuba lusele mumvwiki yomwe.\nMu 45 B.C. - kkalenda lina Juliyasi lyakabambwa. Kkalenda lina Juliyasi lyakaleka kubelesya mwezi mukubalila mazuba63, pele lyakazumanana kubelesya mvwiki yamazuba aali lusele.\nMusela mutaanzi kuzwa ciindi ca Kristu (A.D.) - Kkalenda lina Juliyasi lyakasanduka akutalika kubelesya mvwiki yamazuba aamituni aali ciloba, akutalikila mvwiki Mujibelo akumanina muli Bwasanu.\n321-325 A.D. (Muswaangano waku Nicaea) - Constantine wakabamba mvwiki yamazuba aamituni, iitalikila mu Nsondo akumanina Mujibelo.\n1582 - Poopo Gregory XIII wakajuzya kkalenda lina Gregory. Eelyo naakali kupindula kkalenda kuti libe lina Gregory, wakagwisyila mazuba aali kkumi (Kavwumbi kaniini 5-14) kutegwa ayelanye kkalenda eelyo kuziindi zyamwaka. Imvwiki yamazuba aamituni aali ciloba eeyo Constantine njaakatalisya ku Muswaangano waku Nicaea tiiyakazimaana mukucinca ooko pe.\n1927 – Inyika yakaswaangana mukubelesya kkalenda lina Gregory. (Cisi ca Turkey cakali cakucaalizya kutalika kubelesya kkalenda eelyo.7)\nTwaambo twamisela tulasalazya kuti mvwiki yamazuba aali ciloba eeyo (iitalikila mu Nsondo akumanina Mujibelo) akubelesyegwa munyika yoonse mazubaano, yakatalikila buyo kubelesyegwa myaka iili 1,700 yakainda. Aawa mpaali kaambo kamakani woonse. Mulengi wabamba ciindi takonzyi kujanwa kabelesya kkalenda lya Loma (munyama) eelyo lyakatalikila kubelesyegwa myaka iili 1,700! Aabo bazumanana kulamatila muzeezo wakuti mvwiki yakali kuzinguluka lyoonse kakwiina kulekezya, kutalikila mu Nsondo akumanina Mujibelo, bacita boobo kumwi kabasiila kumbali bumboni bwa Bbaibbele abumboni bujanwa mumisela yaanyika. Kuti kakucili muntu uucisunkwa kuti akumbatile lusyomo lwa mvwiki iizinguluka kakwiina kuyozya, ooyo muntu weelede kubikkila maanu aakwe kuti Mweengwe Uutalikilwa Kubalila Mazuba alimwi weendelezya mvwiki yamazubaano, awalo wakabikkwa abantu bakafwa kale ku Washington D.C. Myaka yakainda iili 200, mu 1884.\nIkkalenda lya Mulengi:\nIkkalenda lya Mulengi ndikkalenda libelesya mwezi-azuba, kuleka kuba kkalenda lyaku Loma libelesya zuba luzutu.\nMpoonya Elohimu wakati, Akube mimuni mumweenya wakujlu kuti yaandaanye buzuba kuzwa kubusiku; alimwi ayibe yazitondezyo, ziindi zyamwaka [ ziindi zyakukomba], akutondezya mazuba , amyaka. (Matalikilo 1:14)\nMumangwalo, mwezi omwe-omwe ulatalikwa mukusekelela buzuba bwiimpene bwakukomba: Buzuba bwa Mwezi Mupya. Nkaambo kakuti oobo mbuzuba bwakukomba, tabuli mucibeela camazuba aakubeleka milimo aali cisambomwe aatobela mbubo mumvwiki ntaanzi yamwezi ooyo. Buzuba butaanzi bwa Mwezi Mupya lyoonse butalikila kubucedo butobela cainda ciindi cakwiimpana kwa mwezi azuba eelyo mwezi nuutalika kuyaa kumweka bupya. Mazuba aali cisambomwe alatobela, mpoonya Nsabata yabuzuba bwaciloba ayalo ilasika mubuzuba bwalusele kuzwa kumatalikilo aamwezi. Mvwiki zyotatwe zyilatobela , akumanina muli bwa 29th. Kwiinda mukupima akubalila mazuba kusikila kuli bwa 29th, ciindi cakwiimpana mwezi azuba cilakonzya kuyubununwa kutegwa muntu akonzye kuzyiba naa ooyo mwezi ulaa mazuba aali 29 nokuba aali 30. Kunyina mwezi ulaa mazuba aayindilizya a 30. Kkalenda lyamasimpe libelesya mwezi-azuba, lilakonzya kubelesyegwa amuntu uuli woonse. Mazuba aamvwiki lyoonse asikila mubuzuba mbweenya bwa mwezi. Kufumbwa nobwaambwa buzuba bwa ciloba bwa Nsabata mu Mangwalo, lyoonse busikila muli bwa 8th, 15th, 22nd abwa 9th bwa mwezi kubalila kuzwa kumatalikilo aamwezi ooyo. (Kkalenda lya Mulengi)\nAmwiibaluke alimwi, kuti kuli kwiimpana ncobeni akataa caando camunyama a caando ca Kujulu:\nCaando cokwa Loma = Nkusumpula Nsondo akubamba ziindi zyakukomba eezyo zijanwa kubelesya kkalenda lyalucengo (liteendelani amulawo wabulemu)\nCaando / Citondezyo ca Kujulu = Nkuteetela mulawo wabulemu muluyando, kusanganya akubamba buzuba bwa Nsabata, Myezi Mipya, amapobwe aaciindi comwe amwaka (woonse aayo mapobwe kaajanwa kubelesya kkalenda lyabulemu lya Kujulu)\nAabo bayumya nsingo kubelesya kkalenda lyamunyama kuti bajane mazuba aakukomba bayoolijana kabalaa (caando camunyama), kakuli aabo bakkomanina kuteelela lwiito lwakuti “kamuzwa muli nguwe” akulisalila kukomba kweendelana akkalenda lya Kujulu, bayootambula caando cokwa Yahuwah.\nBulwani Bujaila Limwi: Ibbiza lya Trojani lya Munyama\nMuzeezo wakusyoma kuti mvwiki ilazinguluka kakwiina kuyozya nde bbiza lya Trojani lili mumizeezo yamakunga aabantu; eeci ncecintu ciyoopa kuti caando camunyama cikatambulwe kakwiina kulwana, kutongooka nokuba kubonwa nocitikasike, akataa bantu aabo balidunda kuti bayandisya Nsabata zyokwa Yahuwah amapobwe aakwe – nkaambo lyoonse bayimina buyo mukaambo kakulwanina Mujibelo nokuba mu Nsondo.\nMwaalumi amwanakazi uuli woonse, weelede kulibalila kutegwa alitondezye kusyomeka. Mumuni wabumboni bwa Mangwalo ujisi bumboni bwamisela minjaanji, aboobo kunyina kulilekelela muntu naba ni mukuzumanana kuti mvwiki yamituni yamazubaano ncibeela camulongo wamvwiki zitaaluka kusikila ku mvwiki ya Malengelo. Teesyi mbocibede oobo pe. Ooko nkweezyeezya buyo alimwi zilengwa zyabantu tazikonzyi kutabilila lusyomo oolu. Twakukomba mukwesu kuti utaimini mujwi lyankamu ya WLC mukaambo aaka. Kolivwuntawida lwako omwini mumuuya wakupaila. Kunyina pe kasimpe nokayoowa kuvwuntauzyigwa.\nMwaalumi amwanakazi uuli woonse weelede kulibalila kutegwa alitondezye kusyomeka. Mumuni wabumboni bwa Mangwalo ujisi bumboni bwamisela minjaanji, aboobo kunyina kulilekelela muntu naba ni mukuzumanana kuti mvwiki yamituni yamazubaano ncibeela camulongo wamvwiki zitaaluka kusikila ku mvwiki ya Malengelo.\nCamana ciindi, nobayandwa. Inyika iyaakudenauka kuzwa mpoyiimvwi. Tuyaakuswena munsaa ciindi camamanino alimwi linolino muntu uuli woonse atalaa Nyika (kusanganya ANDUWE), unoosalide cakutajokolosya kuti atambule lwiito lwa Taata lwakupona buumi butamani, nokuba kukaka buumi oobo. Kumamanino, muntu uuli woonse uyoobaa caando cokwa Yahuwah nokuba caando ca Loma ( "caando camunyama"). Lino tacicili ciindi cakulikwaya akubaa kantya kutobela zintu nzyotusyoma, kusanganya a kkalenda eelyo ndyotulamatide kutobela nokuba mazuba aamapobwe ngotusekelela. Kusala kwesu buno buzuba nkokusala nkotuyoogama cifumo, akwakuyoogama lyoonse kukabe kutamani.\nMusela ulasalazya kakwiina kudonaika kuti:\nMvwiki yamazubaano iilaa mazuba aali ciloba tiili cibeela camulongo wamvwiki zisikila ku Malengelo pe.\nMujibelo tabuli buzuba bwaciloba bwa Nsabata yamu Bbaibbele.\nKunyina mapobwe aamu Bbaibbele aabulemu aakonzya kujanwa mu kkalenda lyaba Loma lya munyama.\nIkkalenda lyamazubaano muzeezo wakazyila kubulelo bwa Loma.\nBumboni bwa Mangwalo bulimasimpe kusalazya:\nImvwiki yamu Bbaibbele ilainduluka kutalika lyoonse mu Mwezi Mupya.\nBuzuba butaanzi bwa Mwezi Mupya mbobuzuba butaanzi bwamwezi alimwi bulatobelwa amazuba aali cisambomwe aakubeleka milimo, mpoonya akusika Nsabata mubuzuba bwaciloba. Mazuba aali cisambomwe aamilimo alatobela aawo, mpoonya kuyoosikila mu Nsabata iitobela mubuzuba bwa ciloba. Ooyu mulongo wamazuba ulainduluka kwamvwiki zyone mumwezi omwe-omwe wa Bbaibbele uutobezya mwezi ngotubona ameso.\nInsabata yabuzuba bwaciloba lyoonse isikila mubuzuba bwa 8th, 15th, 22nd, abwa 29th bwa mwezi uubonwa ameso.\nInsabata ya Bbaibbele yabuzuba bwaciloba amapobwe aaciindi comwe amwaka akonzya buyo kujanwa kubelesya kkalenda lyabulemu lya Kujulu.\nPhiladelphia Naa Laodicea? Uli cikombelo nzi webo?\nNinzi yebo ncoticite ono?\nHena yebo ucizumanana kukotamina kkalenda lyamunyama? Hena yebo wazumina caando cakwe kakwiina kutongooka nokuba kubikkila maanu? Naa yebo, mbuli ba Berea bakali kusyomeka, ulavwuntauzya zintu zyoonse eezyi kuti ulibonene kuti naa zili masimpe?\nLino mbukwakasiila buyo, basyomi bakatumina Paulu a Sailasi kumunzi wa Beleya. Nibakaakusika, bakaya kucikombelo ca Bajuda. Bantu baku Beleya bakali aamyoyo iiyandisya kumvwisya kwiinda baku Tesalonika. Bakayandisya kuswiililisya makani amyoyo iimaninide, alimwi bakali kubalulula akwiiya Malembe buzuba abuzuba kuti babonesye naa eezyo nzyaakali kwaamba Paulu zyakali zyakasimpe ncobeni. (Milimo 17:10-11)\nBuumi butamani bulakonzya kutambulwa. Kosala buno buzuba Ooyo ngoti sale kubelekela. Utayumyi moyo wako mulweeno lwa manjezyeezya aziyanza zyabantu, pele kokayandaula kasimpe amoyo wako woonse.\nLuyando akusyomeka zibe mbuli kalungu kakusama munsingo, zikkalilile mumoyo. Nkaako Leza abantu bayoobotelwa mulinduwe, eelyo uyooba aazina bbotu. Syoma Mwami Yahuwah amoyo wako woonse utaccilili maanu aako omwini, koyeeya Mwami Leza mumilimo yako yoonse eelyo uyookululamikila nzila zyako. (Tusimpi 3:3-3:6)\nMangwalo woonse aalembedwe akazyila mu Bbaibbele lya KJV nokuba lya NKJV, pele buyo kuti kwalembwa bumbi. Mazina aabulemu aa Taata a Mwana akajokezyegwa mutumpango twakalembululwa.\n1 "Lexical Aids to the Old Testament,"Hebrew-Greek Key Word Study Bible, p. 1626.\n2 “Simwaaba”mu Ciyubunuzyo 13:2 caambilizya Saatani. "Nceciindi eeco tosi eelyo nilyakasowelwa ansi, njenzoka yakaindi, iitegwa Siluuni naa Saatani, njiicenga bantu boonse baansi. Yakasowelwa ansi aano antoomwe abangelo bayo boonse" (Ciyubunuzyo 12:9)\n3 Izaya 64:6\n4 Bunji bwabatobeli bokwa Yahuwah aabo bakatusolweda tiibakajisi mumuni ngotujisi mazubaano. Balo bakali kusyomeka muli zyoonse nzyobatapedwe, alimwi lino mulimo wesu wakutambula kufumbwa eeco Mwami Yahuwah ncayubunwida musela wesu.\n5 Harris, R. Laird., Archer, Gleason L., Waltke, Bruce K., Theological Wordbook of the Old Testament, Basimba mabbuku ba Moody , 1980, Cilembedwe 804a, p. 348.\n6 "Akataa musela mutaanzi Julius Cæsar wakatamba Sosigenes, waku Alexandria syaazyibwene wazilengwa leza zyamumweenya wakujulu kuti abambulule kkalenda, mpoonya Sosigenes wakakanza kuti ilikke nzila yakaluleme yakali yakusiila limwi kkalenda litobezya mwezi uubonwa ameso. Myezi yeelede kubikkwa kweendelana aziindi zyamwaka, alimwi mwaka uubelesya zuba luzutu ngowakatalika kubelesyegwa, mbweenya mbuli mu kkalenda lyaku Ijipita . . . ." ("The Julian Calendar," Encyclopædia Britannica.)\n8 Ibbala lisanduludwe kuti "ziindi" mubbuku lya Matalikilo 1:14 ndyakuti mo'ed. "Mo'edndibbala libelesyegwa mukwaamba miswaangano yakubunganina kukomba. Lyakali kubelesyegwa antoomwe a civwuka cakupailila lwaco. . . . oomo [Yahuwah] mwaakali kuswaanganina abana ba Isilayeli muziindi zyakasalidwe kuti abayubunwide kuyanda Kwakwe. Ndibbala lyaambilizya mbungano zyakupaila zya . . . bantu bokwa [Yahuwah]." ("Lexical Aids to the Old Testament," Hebrew-Greek Key Word Study Bible, p. 1626.) Kutegwa ujane zinjaanji zijatikizya ciiyo cipati eeci, kobalacilembedwe mu Kkalenda lya Mulengi.


Kutondezya Luyando Abululami mu Mbungano ya Bunakristo | Ngazi Yamulindizi Yakwiiya\nAMUBALE MU Acholi Afrikaans Aja Akha Albanian American Sign Language Amharic Amis Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chavacano Chichewa Chin (Hakha) Chinese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Croatian Czech Damara Dangme Danish Digor Douala Drehu Dutch Edo Efik English Estonian Ewe Fijian Finnish Fon French Ga Garifuna Georgian German Greek Greenlandic Guadeloupean Creole Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Italian Japanese Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korean Krio Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Mazatec (Huautla) Mbunda Mingrelian Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Okpe Oromo Ossetian Palauan Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nCIBALO CAKWIIYA 18\n“Amuzumanane kunyamuzyanya mikuli iiminya, eelyo munoozuzikizya mulawo wa Kristo.”—GAL. 6:2.\nLWIIMBO 12 O Jehova, Uli Leza Mupati\n1. Ntwaambo nzi tobilo itutupa kusyoma kuti Jehova ulabayanda bakombi bakwe?\nJEHOVA LEZA ulabayanda bakombi bakwe. Wali kucita oobo lyoonse, alimwi unoocita oobo lyoonse. Alimwi ulabuyanda bululami. (Int. 33:5) Aboobo tulakonzya kutusyoma twaambo tobilo ootu: (1) Cilamucisa kapati Jehova ciindi babelesi bakwe nobateendelezyegwi kabotu. (2) Uyooba masimpe kuti bululami bwacitwa. Mucibalo cakusaanguna mumulongo wazibalo eezyi, * twakaiya kuti Mulawo Leza ngwaakapa bana Israyeli kwiinda muli Musa wakayeeme aluyando. Wakali kusumpula bululami, nkokuti bululami kubantu boonse, kwaambisya aabo ibatakali kukonzya kulikwabilila. (Dt. 10:18) Mulawo ooyu utondezya mbwabikkila maano kapati Jehova kubakombi bakwe.\n2. Mibuzyo nzi njotutiingule?\n2 Mulawo wa Musa wakaleka kubeleka mu 33 C.E. ciindi mbungano ya Bunakristo noyakatalisyigwa. Sena Banakristo bakali kunookwabilidwe kakunyina mulawo uuyeeme aluyando alimwi uusumpula bululami? Peepe! Banakristo bakapegwa mulawo mupya, nkokuti mulawo wa Kristo. Mucibalo eeci tulasaanguna kubandika ncowaamba mulawo mupya ooyu. Mpoonya tulaingula mibuzyo yotatwe eeyi: Nkaambo nzi ncotukonzya kwaamba kuti mulawo ooyu uyeeme aluyando? Nkaambo nzi ncotukonzya kwaamba kuti usumpula bululami? Kwiinda mukutobela mulawo ooyu, mbuti aabo ibali mubweendelezi mbobeelede kubeendelezya bamwi?\nINO “MULAWO WA KRISTO” NINZI?\n3. Ino ncinzi cibikkilizyidwe ‘mumulawo wa Kristo’ iwaambidwe kulugwalo lwa Bagalatiya 6:2?\n3 Amubale Bagalatiya 6:2. Banakristo batobela “mulawo wa Kristo.” Jesu kunyina naakabalembela mulongo wamilawo njobakeelede kuccilila basikumutobela, pele wakabapa malailile alimwi anjiisyo kutegwa kazibasololela. “Mulawo wa Kristo” ubikkilizya zintu zyoonse Jesu nzyaakayiisya. Mumincali iitobela, tulaiya zinji kujatikizya mulawo ooyu.\n4-5. Ino Jesu wakali kuyiisya buti alimwi ndilili naakayiisya?\n4 Ino Jesu wakali kuyiisya buti? Cakusaanguna, wakali kubayiisya bantu kwiinda muzintu nzyaakali kwaamba. Majwi aakwe akalaanguzu nkaambo akali kwaamba kasimpe kajatikizya Leza, akayiisya kujatikizya mpindu yabuumi, alimwi akatondezya kuti Bwami bwa Leza mbobukonzya kumanizya mapenzi aabantu oonse. (Lk. 24:19) Jesu alimwi wakali kuyiisya kwiinda mucikozyanyo. Kwiinda munzila njaakali kupona, wakayiisya basikumutobela kujatikizya mbobakeelede kupona abalo.—Joh. 13:15.\n5 Ino ndilili Jesu naakayiisya? Wakayiisya ciindi naakali kubeleka mulimo wakwe anyika. (Mt. 4:23) Alimwi wakayiisya basikumutobela mbwaakamanina buyo kubusyigwa. Mucikozyanyo, wakalibonya kunkamu yabasikwiiya, ambweni ibainda ku 500 akubalailila ‘kuyiisya bantu.’ (Mt. 28:19, 20; 1Kor. 15:6) Mbwali mutwe wambungano, Jesu wakazumanana kubapa malailile basikwiiya bakwe naakajokela kujulu. Mucikozyanyo, cakuma 96 C.E., Kristo wakalailila mwaapostolo Johane kukulwaizya alimwi akupa lulayo ku Banakristo bananike.—Kol. 1:18; Ciy. 1:1.\n6-7. (a) Ino njiisyo zya Jesu zilembedwe kuli? (b) Mbuti mbotutondezya kuti tulautobela mulawo wa Kristo?\n6 Ino njiisyo zya Jesu zilembedwe kuli? Mabbuku aa Makani Mabotu one ajisi zintu zinji Jesu nzyaakaamba alimwi akucita anyika. Magwalo aa Banakristo aa Chigiriki aambi, alatugwasya kumvwisya mbwazibona zintu Jesu, nkaambo aabo ibakaalemba bakasololelwa amuuya uusalala alimwi bakajisi “mizeezo ya Kristo.”—1Kor. 2:16.\n7 Nzyotwiiya: Njiisyo zya Jesu zilagwasya mumbazu zyoonse zyabuumi. Aboobo mulawo wa Kristo ulazijatikizya zintu zyoonse nzyotucita aŋanda, kumulimo naa kucikolo alimwi amumbungano. Tulawiiya mulawo ooyu kwiinda mukubala Magwalo aa Banakristo aa Chigiriki alimwi akuzinzibala kuyeeya kujatikizya ngayo. Tulautobela mulawo ooyu kwiinda mukupona kweelana amalailile, milawo alimwi anjiisyo zijanika mumabbuku aamu Bbaibbele aaya. Ciindi notuutobela mulawo wa Kristo, tumvwida Jehova Leza, uuli Ngokasensa kazintu zyoonse nzyaakayiisya Jesu.—Joh. 8:28.\nMULAWO UUYEEME ALUYANDO\n8. Ino mulawo wa Kristo uyeeme anzi?\n8 Ŋanda iibambidwe kabotu alimwi iiyakidwe aantalisyo njumu, ipa kuti aabo bakkala mulinjiyo balimvwe kukwabililwa. Mbubwenya buyo, mulawo mubotu uuyeeme aantalisyo mbotu, upa kuti aabo bautobela balimvwe kukwabililwa. Mulawo wa Kristo uyeeme aantalisyo iinda kubota, nkokuti luyando. Nkaambo nzi ncotwaambila boobo?\nCiindi notubeendelezya caluyando bamwi, tutobela “mulawo wa Kristo” (Amubone muncali 9-14) *\n9-10. Nzikozyanyo nzi izitondezya kuti Jesu wakali kukulwaizyigwa aluyando alimwi ino mbuti mbotukonzya kumwiiya?\n9 Cakusaanguna, Jesu wakali kukulwaizyigwa aluyando muzintu zyoonse nzyaakacita. Lweetelelo naa luzyalo, ncitondezyo caluyando. Akaambo kalweetelelo luli boobu, Jesu wakayiisya nkamu mpati yabantu, wakaponya baciswa, wakasanina bakafwide nzala alimwi wakabusya bafwide. (Mt. 14:14; 15:32-38; Mk. 6:34; Lk. 7:11-15) Nokuba kuti kucita zintu eezyi kwakamumanina ciindi cinji alimwi anguzu, cakulyaaba Jesu wakali kubikka nzyobayandika bamwi mubusena bwakusaanguna. Kwiinda zyoonse, wakatondezya luyando lupati kwiinda mukutuula buumi bwakwe akaambo kabamwi.—Joh. 15:13.\n10 Nzyotwiiya: Tulakonzya kumwiiya Jesu kwiinda mukubikka nzyobayandika bamwi mubusena bwakusaanguna. Alimwi tulakonzya kumwiiya kwiinda mukutondezya luzyalo kubantu ibali mucilawo cesu. Ciindi luzyalo luli boobu nolutupa kukambauka alimwi akuyiisya makani mabotu, tutobela mulawo wa Kristo.\n11-12. (a) Ncinzi citondezya kuti Jehova ulatubikkila maano kapati? (b) Mbuti mbotukonzya kulwiiya luyando lwa Jehova?\n11 Cabili, Jesu wakayubununa luyando ndobajisi Bausyi. Mumulimo wakwe wakukambauka, Jesu wakatondezya mbwababikkila maano kapati Jehova bakombi bakwe. Wakatondezya oobo munzila zinji. Mucikozyanyo, wakayiisya kaambo aaka: Umwi aumwi wesu ulayandika kapati kuli Taateesu wakujulu. (Mt. 10:31) Jehova ulilibambilide kwiitambula mbelele iili yoonse iisweekede iyeempwa alimwi akupiluka kumbungano. (Lk. 15:7, 10) Jehova wakalutondezya luyando ndwajisi kulindiswe kwiinda mukupa Mwanaakwe kuti abe cinunuzyo cesu.—Joh. 3:16.\n12 Nzyotwiiya: Mbuti mbotukonzya kulwiiya luyando lwa Jehova? (Ef. 5:1, 2) Mukwesu amucizyi umwi aumwi tweelede kumubona kuti ulayandika alimwi tweelede kwiitambula camaanza obilo “mbelele iisweekede” iili yoonse iipiluka kuli Jehova. (Int. 119:176) Tulatondezya kuti tulabayanda bakwesu abacizyi kwiinda mukubelesya ciindi anguzu zyesu kutegwa tubagwasye, kwaambisya ciindi nobayandika lugwasyo. (1Joh. 3:17) Ciindi notutondezya luyando kuli bamwi, tutobela mulawo wa Kristo.\n13-14. (a) Kweelana alugwalo lwa Johane 13:34, 35, ino Jesu wakalailila basikumutobela kuti kabatondezya nzi alimwi nkaambo nzi ooyu ncouli mulawo mupya? (b) Mbuti mbotuutobela mulawo mupya?\n13 Catatu, Jesu wakalailila basikumutobela kutondezya luyando lwakulyaaba. (Amubale Johane 13:34, 35.) Mulawo wa Jesu mupya, akaambo kakuti uyanda kuti katutondezya musyobo waluyando iwatakali kuyandika mu Mulawo Leza ngwaakapede bana Israyeli: Tweelede kubayanda bakwesu mbubonya mbuli Jesu mbwaakatuyanda. Kucita boobu kuyandika luyando lwakulyaaba. * Tweelede kubayanda kapati bakwesu alimwi abacizyi kwiinda mbotuliyanda tobeni. Tweelede kubayanda kapati cakuti tulakonzya kubafwida, mbubonya mbwaakacita Jesu.\n14 Nzyotwiiya: Mbuti mbotuutobela mulawo mupya? Mubufwaafwi, nkwiinda mukulyaaba kugwasya bakwesu abacizyi. Tatulyaabi buyo kubacitila zintu zipati-pati, mbuli kubafwida, pele alimwi tulalyaaba kubacitila tuntu tusyoonto-syoonto. Mucikozyanyo, ciindi lyoonse notusolekesya kugwasya mukwesu naa mucizyi uucembeede kujanika kumiswaangano, naa ciindi notulisungula kwaaba cintu cimwi ncotuyanda kutegwa tukkomanisye muyandwa wesu, ambweni ciindi notubelesya mazuba eesu aakulyookezya kugwasyilizya nokwacitika ntenda zilicitikila, tutobela mulawo wa Kristo. Munzila eeyi, tugwasyilizya kubamba mbungano kuba busena mwalo muntu uuli woonse mwakonzya kulimvwa kukwabililwa.\nMULAWO UUSUMPULA BULULAMI\n15-17. (a) Mbuti zintu nzyaakali kucita Jesu mbozyakatondezya mbwaakali kububona bululami? (b) Mbuti mbotukonzya kumwiiya Jesu?\n15 Kweelana ambolibelesyedwe mu Bbaibbele, ibbala lyakuti “bululami,” lyaamba kucita cintu Leza ncabona kuti cililuzi alimwi akucita boobo kakunyina lusalululo. Nkaambo nzi ncotukonzya kwaamba kuti mulawo wa Kristo usumpula bululami?\nJesu wakali kubalemeka alimwi akubafwida luse bamakaintu, kubikkilizya abaabo bamwi mbobakali kubona kuti banyina mulimo (Amubone muncali 16) *\n16 Cakusaanguna, amuyeeye kujatikizya nzyaakali kucita Jesu mbozyakatondezya mbwaakali kububona bululami. Mumazuba aakwe, basololi bacikombelo caba Juda tiibakali kubayanda aabo ibatakali ba Juda. Bakali kuyeeya kuti balo bakali kabotu kwiinda ba Juda ibatakaiya bukombi bwaba Juda alimwi tiibakali kubalemeka bamakaintu. Pele Jesu lyoonse wakali kubeendelezya kabotu bantu boonse alimwi cakutasalulula. Wakabatambula aabo ibatakali ba Juda ibakajisi lusyomo mulinguwe. (Mt. 8:5-10, 13) Cakutasalulula, wakabakambaukila boonse, bavwubi alimwi abacete. (Mt. 11:5; Lk. 19:2, 9) Kunyina naakali kubakalalila naa kubeendelezya calunya bamakaintu. Muciindi caboobo, wakali kubalemeka alimwi akubafwida luse, kubikkilizya abaabo ibamwi mbobakali kubona kuti banyina mulimo.—Lk. 7:37-39, 44-50.\n17 Nzyotwiiya: Tulakonzya kumwiiya Jesu kwiinda mukutabeendelezya calusalululo bamwi alimwi akwiinda mukubakambaukila bantu boonse ibalibambilide kuswiilila, tacikwe makani mbavwubi naa mbacete, naa bazulilwa kucikombelo nzi. Baalumi Banakristo batobela cikozyanyo cakwe kwiinda mukubeendelezya cabulemu bamakaintu. Ciindi notucita zintu zili boobu, tutobela mulawo wa Kristo.\n18-19. Ncinzi Jesu ncaakayiisya kujatikizya bululami alimwi nziiyo nzi nzyotwiiya kukuyiisya kwakwe?\n18 Cabili, amulange ncaakayiisya Jesu kujatikizya bululami. Wakayiisya njiisyo izyakali kuyoobagwasya basikumutobela kutegwa kabeendelezya bamwi cakutasalulula. Mucikozyanyo, amuyeeye kujatikizya Mulawo Wabukkale Bubotu. (Mt. 7:12) Toonse tulayanda kweendelezyegwa cabululami. Aboobo tweelede kubeendelezya kabotu bamwi. Ikuti twacita oobo, abalo balakonzya kukulwaizyigwa kutweendelezya kabotu. Pele ino mbuti kuti naa tatweendelezyegwi cabululami? Jesu alimwi wakayiisya basikumutobela kuba alusyomo lwakuti Jehova ‘uyoobona kuti aabo ibamukwiilila isyikati amasiku bakoswedwa cabululami makani.’ (Lk. 18:6, 7) Munzila imwi, kaambo aaka ncisyomezyo cakuti Leza wesu sibululami ulaazyi masunko ngotujana mumazuba aaya aamamanino alimwi uyootukosweda cabululami makani muciindi cakwe ceelede.—2Tes. 1:6.\n19 Nzyotwiiya: Ciindi notutobela njiisyo nzyaakayiisya Jesu, tuyakubeendelezya munzila yabululami bamwi. Alimwi ikuti naa twakeendelezyegwa cakutalulama munyika eeyi ya Saatani, tulaumbulizyigwa kuzyiba kuti Jehova uyoobona kuti twakoswedwa cabululami makani.\nMBUTI AABO IBALI MUBWEENDELEZI MBOBEELEDE KUBEENDELEZYA BAMWI?\n20-21. (a) Mbuti aabo ibali mubweendelezi mbobeelede kubeendelezya bamwi? (b) Mbuti mulumi mbwakonzya kutondezya luyando lwakulyaaba alimwi ino usyi weelede kubeendelezya buti bana bakwe?\n20 Kweelana amulawo wa Kristo, mbuti aabo ibali mubweendelezi mbobeelede kubeendelezya bamwi? Mbwaanga mulawo ooyu uyeeme aluyando, aabo ibali mubweendelezi beelede kubalemeka aabo mbobalanganya alimwi akubeendelezya caluyando. Beelede kuyeeya kuti Kristo uyanda kuti katutondezya luyando muzintu zyoonse nzyotucita.\n21 Mumukwasyi. Mulumi weelede kumuyanda mukaintu wakwe “mbubonya awalo Kristo mbwaakayanda mbungano.” (Ef. 5:25, 28, 29) Mulumi weelede kwiiya luyando lwa Kristo lwakulyaaba kwiinda mukubikka ziyandika zyamukaintu wakwe mubusena bwakusaanguna. Bamaalumi bamwi cilakonzya kubakatazya kutondezya luyando luli boobu, ambweni akaambo kakuti bakakomenena mumukwasyi mobatakali kukubikkila maano kweendelezya bamwi cabululami alimwi acaluyando. Cilakonzya kubayumina kuleka ziyanza zibyaabi, pele beelede kucinca kutegwa batobele mulawo wa Kristo. Mulumi uutondezya luyando lwakulyaaba ulalemekwa kumukaintu wakwe. Usyi uubayanda ncobeni bana bakwe takonzyi kubeendelezya calunya kwiinda muzintu nzyaamba naa kucita. (Ef. 4:31) Muciindi caboobo, ulatondezya kuti ulabayanda bana bakwe alimwi ulabakkomanina kutegwa kabalimvwa kukwabililwa. Usyi uuli boobu ulayandwa alimwi ulasyomwa abana bakwe.\n22. Kweelana alugwalo lwa 1 Petro 5:1-3, ino “mbelele” nzizyani alimwi ino zyeelede kweendelezyegwa buti?\n22 Mumbungano. Baalu beelede kuyeeya kuti “mbelele” tazili zyabo. (Joh. 10:16; amubale 1 Petro 5:1-3.) Majwi aakuti “butanga bwa Leza,” “kumbele lya Leza” alimwi aakuti ‘lukono lwa Leza’ ayeezya baalu kuti mbelele nzizya Jehova. Uyanda kuti mbelele zyakwe kazyeendelezyegwa caluyando alimwi camoyo mutete. (1Tes. 2:7, 8) Baalu ibatondezya luyando ciindi nobazuzikizya mikuli yabo yabweembezi balakkomaninwa a Jehova. Alimwi baalu ibali boobu balayandwa akulemekwa abakwesu alimwi abacizyi.\n23-24. (a) Ino baalu bajisi mukuli nzi mukulanganya milandu iijatikizya zibi zipati? (b) Ncinzi baalu ncobeelede kuyeeya ciindi nobalanganya milandu iili boobo?\n23 Ino baalu bajisi mukuli nzi mukulanganya milandu iijatikizya zibi zipati? Mukuli ngobajisi uliindene angobakajisi babetesi alimwi abaalu mu Mulawo Leza ngwaakapede bana Israyeli. Mu Mulawo ooyo, baalumi basalidwe tiibakali kulanganya buyo makani aajatikizya kukomba Jehova, pele alimwi bakali kulanganya amakani aatakali kujatikizya kukomba Jehova cacigaminina. Pele mu Mulawo wa Kristo, mukuli wabaalu ngwakulanganya buyo milandu iijatikizya kukomba Jehova. Balizyi kuti beendelezi bamfwulumende balizumizyidwe a Leza kulanganya milandu iitajatikizyi kukomba Jehova. Eeci cibikkilizya nguzu zyakupa cisubulo mbuli kubbadelesya naa kubikka muntu muntolongo.—Rom. 13:1-4.\n24 Ino baalu bajisi mukuli nzi ciindi umwi mumbungano naacita cibi cipati? Babelesya Magwalo nobalanganya makani alimwi akukosola twaambo. Balayeeya lyoonse kuti luyando mpaayeeme mulawo wa Kristo. Luyando lukulwaizya baalu kulibuzya kuti: Ncinzi ceelede kucitwa kutegwa agwasyigwe muntu uuli woonse mumbungano iwacita cibi cipati? Kujatikizya muntu ooyo iwacita cibi, luyando lukulwaizya baalu kulibuzya kuti: Sena weempwa? Sena inga twamugwasya kubambulula cilongwe cakwe a Jehova?\n25. Ino tuyoobandika nzi mucibalo citobela?\n25 Eelo kaka tulalumba kapati akaambo kamulawo wa Kristo! Ciindi toonse notubeleka canguzu kuutobela, cipa kuti mbungano yesu ibe busena mwalo muntu uuli woonse mwakonzya kulimvwa kuyandwa alimwi akukwabililwa. Nokuba boobo, tupona munyika mwalo “bantu babyaabi” mobaindila “kubija akubijila limwi.” (2Tim. 3:13) Tweelede kuzumanana kupakamana. Ino mbuti mbungano ya Bunakristo mboikonzya kutondezya bululami bwa Leza ciindi noilanganya kutundululwa kwabana mumakani aakoonana? Tuyakuwiingula mubuzyo ooyu mucibalo citobela.\nIno mulawo wa Kristo uyeeme anzi?\nNcinzi citondezya kuti mulawo wa Kristo usumpula bululami?\nIno aabo ibali mubweendelezi beelede kubeendelezya buti bamwi?\nLWIIMBO 15 Atumutembaule Mwana wa Jehova Mutaanzi Kuzyalwa!\n^ munc. 5 Cibalo eeci alimwi azitobela zyobilo zili akati kamulongo wazibalo izitondezya kaambo ncotukonzya kuba alusyomo lwakuti Jehova ngu Leza siluyando alimwi mululami. Uyanda kuti bantu bakwe kabacitilwa cabululami, alimwi ulabaumbulizya aabo ibateendelezyegwi cabululami munyika eeyi mbyaabi.\n^ munc. 1 Amubone cibalo cakuti “Kutondezya Luyando Abululami mu Israyeli Yansiku” mu Ngazi Yamulindizi yamu February 2019.\n^ munc. 13 BUPANDULUZI BWAMABALA: Luyando lwakulyaaba lutupa kubikka nzyobayandika bamwi mubusena bwakusaanguna. Tulalyaaba kuliimya zintu zimwi kutegwa tugwasye bamwi.\n^ munc. 61 BUPANDULUZI BWACIFWANIKISO: Jesu wabona mukamufwu iwafwidwa mwanaakwe ngwajisi alikke. Akaambo kalweetelelo, Jesu wamubusya mulombwana.\n^ munc. 63 BUPANDULUZI BWACIFWANIKISO: Jesu ulalya muŋanda yamu Farisi wazina lya Simoni. Mukaintu uuyeeyelwa kuti muvwuule, wasanzya maulu aa Jesu amisozi yakwe, waapukuta amasusu aakwe, mpoonya waananika mafwuta. Simoni tanaacikkomanina ncaacita mukaintu, pele Jesu wamwiiminina mukaintu ooyu.\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA May 2019\nKutondezya Luyando Abululami mu Israyeli Yansiku


Myeelwe 11 IBBAIB63 - Lino bantu bakali kutongauka - Bible Search\nMyeelwe 10 Myeelwe 12\nBa-Israyeli mbubakapegwa nyama munkanda\n1-Lino bantu bakali kutongauka mumatwi aa-Jehova, nkabela Jehova naakamvwa, bukali bwakwe bwakabuka, amulilo wa-Jehova wakayaka akati kabo, wasyukutya magolelo aamalabba. 2-Lino bantu bakalilila Musa, nkabela Musa naakabakombela, mulilo wakaleka. 3Nciceeco kuntu oko ncikwakaulikwa izina lya-Tabera, nkaambo mulilo wa-Jehova wakali kuyaka akati kabo,\n4-Lino basikupyopyonganya akati kabo kabajisi ncibakayandisya, nkabela bana ba-Israyeli bakatalika kulila alimwi, bati, Maawe! Nitwajisi nyama yakulya! 5-Twaibaluka inswi nzitwakali kulya buyo mu-Egepita, amakowa, abanamunywa, azisyu, amaonione, amagalaki. 6Lino sunu inguzu zyesu zyamaninina, nkaambo taakwe ncitujisi cita eyi insima ya-Mana luzutu.\n7-Lino cilyo eco ca-Mana cakali mbuli inseke zyamabele, alimwi cakaboneka mbuli ingamwe. 8Bantu bakali kuya kuyoobweza, elyo bakaciziya mumaziyo nanka kucitwa muncili. Bamane kutwa, bakali kujika muzilongo akucita zibunge. Nkabela mucanka waco wakali mbuli mucanka wazinkwa zijikidwe amafuta. 9-Mume niwakasika masiku, acalo cilyo ca-Mana cakaloka mpoonya awo.\n10Lino Musa wakamvwa kulila kwa bantu muziinga zyabo, umwi aumwi kumulyango wacilao cakwe, Nkabela bukali bwa-Jehova bwakakomenesya loko, alimwi makani akabija mumeso aa-Musa. 11-Nkabela Musa wakaambila Jehova kuti, Ino nkaambonzi wandibisizya ndemulanda wako? Nkaambonzi nsifwidwi luzyalo mumeso aako? Nkaambonzi wandilemezya mukuli wabantu aba boonse? 12-Sa ndime ndaminta aba bantu boonse? Sa ndime ndabazyala? Nkaambonzi wandaambila kuti, Kobabukata akaango kako mbuli sikulela mbwabukata muvwanda, ubatole kunyika eyo njindakakonkezya kulibamawisi. 13-Njane kuli nyama yakwaabila aba bantu boonse? Nkaambo bandililila cakwaamba kuti, Utupe nyama, tulye. 14-Cilandikacila kuyumuna mukuli wabantu aba boonse, mebo endike, nkaambo mukuli wandilemena. 15-Na ulayanda kundicitila obo, undijaye ndilyonya lino, na ndafwidwa luzyalo mumeso aako, kuti ntaboni kupenga kwangu.\n16-Mpawo Jehova wakaambila Musa kuti, Kobunganya bantu bali makumi aali musanu aabili akati kabapati ba-Israyeli, mbobwene kuti ninkonkomena zyabantu zikonzya kweendelezya, ubalete kulindime kumulyango watente lyambunganino, baimikile ayebo nkukonya oko. 17-Lino ndaseluka kuzooambaula ayebo nkukonya oko, alimwi ndagwisya muuya uuli mulinduwe, ndaubika mulimbabo, kuti bakugwasye kunyamula mukuli wabantu aba, kuti utanyamuli olike. 18-Alimwi ambila bantu kuti, Amulisalazizye bwejunza, nkabela munoolya nyama, nkaambo mwalila mumatwi aa-Jehova cakwaamba kuti, Nguni uunootupa nyama yakulya? Necatubotela netwacili mu-Egepita, Lino Jehova ulamupa nyama yakulya. 19Tamukoonoolya buzuba bomwe buyo, na mazuba obile, na mazuba osanwe, na mazuba aali ikumi, naaba mazuba aali makumi obile. 20Pe, munoolya mwezi woonse, mane cikamuzwe cili mumoyo, anyama ikamusesemye, nkaambo mwasampaula Jehova uuli akati kanu, mwalila kubusyu bwakwe, mwati, Twakazwidanzi mu-Egepita. 21Pele Musa wakati, Ma! Bantu mbendi abo bali zyuulu zili myanda iili musanu aumwi basimyeendo. Lino waamba kuti, Njoobapa nyama, balye mwezi woonse. 22-Sa balajayilwa imbelele aŋombe zyoonse kuti inkosya yabo imane? Nanka inswi zyoonse zyamulwizi zizubwe kuti inkosya yabo imane? 23-Pele Jehova wakaambila Musa kuti, Sa ijanza lya-Jehova lyafwinsigwa? Ulalibonena na majwi aangu ngakasimpe na pe,\n24Elyo Musa wakazwa anze, waakulwiida bantu majwi aa-Jehova. Alimwi wakabunganya bantu bali makumi aali musanu aabili babapati babantu, wabaimika cakuzyunguluka itente. 25-Mpoonya awo Jehova wakaseluka mujoba, waambaula awe, Nkabela wakabweza muuya iwakali mulinguwe, wabika-bika mubantu abo bapati bali makumi aali musanu aabili. Lino nibakanjilwa buyo muuya, bakasinsima. Pele teebakacita obo limbi,\n26-Pele kwakasyeede bantu bobile mumalabba. Izina lyaumwi kali Elidadi, amweenzinyina kali Medadi, Abalo bakanjilwa muuya. Bakali akati kabaabo ibakalembedwe, nekuba kuti teebakainkide kutente, Lino bakasinsima nkukonya oko kumalabba. 27Mpawo umwi mulombe wakazuzaana kuyoolwiida Musa, wati, Elidadi a-Medadi bali mukusinsima mukati kalabba. 28-Amvwe obo, Joshua mwana wa-Nuni, similimo wa-Musa, umwi wabantu mbaakasalide, wakati, O simalelaangu Musa, ubakasye. 29-Musa wakamuvwiila kuti, Sa wabafwida ibbivwe nkaambo kangu? Necakabota, bantu boonse ba-Jehova nebali basinsimi, Jehova naabika muuya wakwe mulimbabo. 30Elyo ba-Musa abapati ba-Israyeli bakapiluka kumalabba.\n31-Lino kwakazwa muuwo kuzwa kuli-Jehova, wakaleta banduu kuzwa kulwizi, wabalosya kumbali lyamalabba, mbuli musinzo wabuzuba bomwe kulubazu lumwi alumwi cakuzyunguluka malabba, alimwi bakali cilwi cili abulamfu bwatukokola tobile. 32-Lino bantu bakabuka buzuba obo boonse, amasiku, abuzuba bwabili, kuyoobweza banduu. Naba muntu iwakabweza buniini buyo wakazuzya zisuwo zili ikumi. Lino bakabayanika kumabazu oonse aamalabba. 33-Lino nyama niyakacili mumeno aabo, kabatana mana kunyeela, bukali bwa-Jehova bwakabukila bantu, nkabela Jehova wakabaumya luumo lupati loko. 34-Nciceeco oko kuntu ncikwakaulikilwa izina lya-Kibiroti Hatava, nkaambo nkonkuko nkubakazika bantu basindya. 35-Lino kuzwa ku-Kibiroti Hatava bantu bakalongela ku-Hazeroti, bakaakukala-kala ku-Hazeroti.


Kuzanga Kunyika Yamyuuya, Alimwi Yaambwa Kuti Julu\nMyuuya Yabafwide—Sena Inga Yamugwasya Naba Kumucisa? Sena Ncobeni Kwiili?\nAMUBALE MU Abbey Afrikaans American Sign Language Amharic Argentinean Sign Language Armenian Attié Baoule Bété Cebuano Chichewa Chitonga Chitonga (Malawi) Chopi Chuabo Cibemba Costa Rican Sign Language Croatian Drehu Dutch Ecuadorian Sign Language Efik English Estonian Fijian Finnish French Ga German Gitonga Greek Greenlandic Guatemalan Sign Language Hiligaynon Hmong (White) Hungarian Icelandic Iloko Indonesian Isoko Italian Japanese Japanese Sign Language Kikaonde Kiluba Kinyarwanda Korean Kurdish Kurmanji (Caucasus) Kwangali Kwanyama Laotian Lingala Luganda Lunda Luo Luvale Macedonian Mahorian (Roman) Malagasy Malay Mapudungun Maya Mexican Sign Language Miskito Navajo Ndebele (Zimbabwe) Niuean Norwegian Nzema Oromo Panamanian Sign Language Persian Polish Portuguese Quechua (Bolivia) Rarotongan Russian Russian Sign Language Saramaccan Senoufo (Cebaara) Serbian (Cyrillic) Serbian (Roman) Setswana Shona Sidama Spanish Swahili Swedish Tagalog Tahitian Tajiki Tetun Dili Thai Tigrinya Tiv Tongan Tsonga Tuvaluan Twi Urhobo Uruund Uzbek Venda Wayuunaiki Wolaita Xhosa Yacouba Yoruba Zulu\nKuzanga Kunyika Yamyuuya\nCiindi Saatani naakabelesya nzoka kwaambaula a Eva, wakasangana mukuzangila Leza\nBantu boonse bamuuya mbaakalenga Jehova bakali babotu. Kumane omwe wabaangelo wakaba mubi. Ngu-Saatani Diabolosi. Saatani wakali kuyanda bantu anyika kumukomba muciindi ca-Jehova. Nceeci cakacitika:\nMumuunda wa-Edeni, kwakali masamu manji akali kuzyala micelo mibotu. Jehova wakaambila Adamu amukaintu wakwe, Eva, kuti bakali kukonzya kulya kuzwa kulinjiyo. Pele kwakali cisamu cimwi Leza ncakaamba kuti tibakeelede kulya kuzwa kulincico. Wakaamba kuti ikuti na balya kuzwa kulincico, bayoofwa.—Matalikilo 2:9, 16, 17.\nBumwi buzuba Eva wakali alike ciindi nzoka niyaakanana kulinguwe. Ncobeni, tiyakali nzoka ini yakakanana; wakali Saatani Diabolosi wakapa kuti cilangike mbuli kuti inzoka yakali kukanana. Saatani wakaambila Eva kuti ikuti na walya kuzwa kumucelo wakakasigwa, inga waba musongo mbuli Leza. Alimwi wakaamba kuti inga tafwi. Twaambo toonse otu twakali twakubeja. Nekubaboobo, Eva wakasyoma Saatani akulya mucelo. Amane, wakapa umwi kuli Adamu, elyo awalo wakalya.—Matalikilo 3:1-6.\nKuzwa kumakani aya aamasimpe, twiiya kuti Saatani muzangi alimwi ngusikubeja. Wakaambila Eva kuti ikuti na wabisizya Leza, inga takonzyi kufwa. Oko kwakali kubeja. Wakafwa mane awalo Adamu. Saatani takwe naakafwa ndimunya, nokuba kuti awalo uyoocita nkaambo wakabisya. Kwalino, nekubaboobo, ucipona elyo ucitolelela kweena bantu. Ucili sikubeja, elyo alimwi usola kucita bantu kutyola milao ya-Leza.—Johane 8:44.\nBaangelo Bamwi Bazanga\nKumbele, baangelo bamwi bakaba babi. Baangelo aba bakabona basimbi babotu anyika akuyanda koona ambabo. Elyo bakaboola anyika akusama mibili yabusankwa. Bamane bakalibwezela basimbi. Oku kwakali kwiimpana aluyando lwa-Leza.—Matalikilo 6:1, 2; Juda 6.\nBangelo babi bakaboola anyika kucita buvwuule abasimbi\nAlimwi eci cakaleta mapenzi kubantu. Bakaintu babaaba baangelo bakazyala bana, pele tiibakali bana beenzene. Bakakomena kuba babbabbani basiluuni alimwi bakali. Mpawo nyika yakazula luuni cakuti Jehova wakayeeya kunyonyoona bantu babi azambangulwe mpati. Bantu balike bakafutuka Zambangulwe bakali Nowa mululami amukwasyi wakwe.—Matalikilo 6:4, 11; 7:23.\nNekubaboobo, baangelo babi bakajokela kunyika yamyuuya; tiibakafwa. Pele bakasubulwa. Tiibakazumizigwa limbi mumukwasyi wa-Leza wabaangelo baluleme. Alimwi, Jehova tanaakabazumizya limbi kusama mibili yabuntu. Mbube bayoofwa akubetekwa kupati.—2 Petro 2:4; Juda 6.\nSaatani Watandwa Kuzwa Kujulu\nSaatani abaangelo bakwe babi bakatandwa kujulu\nKumatalikilo amwaanda wesu, kwakali nkondo mujulu. Ibbuku lya-Bbaibbele lya-Ciyubunuzyo lipandulula cakacitika: “Lino kwakali inkondo mujulu. Mikayeli [Jesu Kristo sikubusigwa] abaangelo bakwe [babotu] bakalwanisya Simwaaba [Saatani], alakwe Simwaaba wakalwa, abaangelo bakwe [babi], pele teebakazunda pe, nkabela busena bwabo bwamujulu teebwakajanwa limbi. Lino Simwaaba mupati wakawisigwa ansi, nguwenya muzoka waciindi, uutegwa Diabolosi a-Saatani, nguuena bantu boonse baansi. Wakawisigwa ansi, abalo baangelo bakwe [babi] bakawisigwa awe.”\nIno ncinzi cakazwa mpawo? Makani alatolelela kuti: “Nkaambo kaako amusekelele nomajulu, anywebo nomukala mulingao.” Baangelo babotu beelede kukomana nkaambo Saatani abaangelo babi, na myuuya, tiibakacili mujulu. Pele ino mbuti zyabantu anyika? Ibbaibbele lyaamba kuti: “Pele nywebo nonsi alwizi, muli mumapenzi, ikuti Diabolosi wamuselukila abukali bupati, nkaambo ulizi kuti ciindi ncacijisi nciniini buyo.”—Ciyubunuzyo 12:7-9, 12.\nInzya, Saatani abalongwe bakwe babi baleena akuleta mapenzi kubantu anyika. Aba baangelo babi baitwa kuti madaimona. Mbalwani ba-Leza. Boonse mbabi.\nIno bubi bwakatalika buti, alimwi nkaambo nzi Leza ncabuzumizya kuti buzumanane? Sena kupenga kuli nokuyoomana?\nMyuuya Tiinaponede Akufwa Anyika\nMamiliyoni Azilenge Zyamuuya\nMadaimona Calweeno Aamba Kuti Bafwide Balapona\nMadaimona Ayumya Kuzangila Leza\nAmubelekele Jehova, Kuleka Saatani\nMabala Amusale naa muyanda kukkopa zyakamwaigwa izyakalekkoodwa Myuuya Yabafwide—Sena Inga Yamugwasya Naba Kumucisa? Sena Ncobeni Kwiili?


Milimo 17 | Bbaibbele lili a Intaneti | Bbaibbele lya Busanduluzi Bwanyika Mpya\nPaulo a Sila bali ku Tesalonika (1-9)\nPaulo a Sila bali ku Bereya (10-15)\nPaulo uli ku Atene (16-22a)\nMakani ngaakaamba Paulo ku Areopagi (22b-34)\n17 Lino bakainda mumunzi wa Amfipoli a Apoloniya akusika ku Tesalonika,+ ooko ikwakali cikombelo caba Juda. 2 Aboobo kweelana acilengwa ca Paulo+ wakanjila mukati mobakabede, alimwi kwamasabata otatwe wakali kubasalazyila Magwalo,+ 3 kapandulula akutondezya kwiinda muzilembedwe kuti cakaleelede kuti Kristo apenge+ akubuka kubafwu,+ wakati: “Ooyu ngo Kristo, ooyu Jesu ngondaambilizya kulindinywe.” 4 Akaambo kaceeci, bamwi akati kabo bakaba basyomi alimwi bakasangana Paulo a Sila,+ alimwi ba Giriki banji ibakali kukomba Leza, antoomwe abamakaintu banji balemekwa abalo bakacita oobo. 5 Pele ba Juda bakaba amunyono,+ eelyo bakabunganya baalumi bamwi babyaabi ibakali kwiingaila amusika eelyo bakapanga nkamu akutalika kunyonganya munzi. Bakanjila muŋanda ya Jasoni kabayandaula Paulo a Sila kutegwa babalete kunkamu yabantu. 6 Nobatakabajana, bakakwelaanya Jasoni abakwesu bamwi kubatola kubeendelezi bamumunzi, kaboompolola kuti: “Bantu aaba ibanyonganya* nyika nkobali akokuno,+ 7 eelyo Jasoni wabatambula kuti babe beenzu bakwe. Bantu aaba boonse tabaitobeli milawo ya Kaisara, baamba kuti kuli mwami uumbi uutegwa Jesu.”+ 8 Nobakamvwa zintu eezyi, bantu boonse munkamu alimwi abeendelezi bamumunzi bakalibilika; 9 alimwi nobakamana kubweza mali aacisyomezyo* aakkwene kuzwa kuli Jasoni akuli bamwi, bakabaleka. 10 Ndilyona masiku bakwesu bakatuma Paulo a Sila ku Bereya. Mbobakasikila buyo aaba bakanjila mucikombelo caba Juda. 11 Lino ba Juda baku Bereya bakali amizeezo mibotu kwiinda baku Tesalonika, nkaambo bakaliyandide kapati mumyoyo kutambula jwi, kabavwuntauzya cakulomya mu Magwalo abuzuba kutegwa babone naa zintu eezyi mbozibede ncobeni. 12 Aboobo bunji bwabo bakaba basyomi, kubikkilizya abamakaintu abaalumi banji ba Giriki ibalemekwa. 13 Pele ba Juda baku Tesalonika nobakazyiba kuti Paulo wakali kwaambilizya jwi lya Leza aku Bereya, bakaunka ooko kutegwa bakayunge akukopanya makamu aabantu.+ 14 Mpoonya cakufwambaana bakwesu bakatuma Paulo kulwizi,+ pele Sila a Timoteyo bakasyaala nkukonya ooko. 15 Pele aabo ibakali kumusindikila Paulo bakaakumusisya ku Atene, mpoonya bakapiluka nobakamana kulaililwa kuti Sila a Timoteyo+ beelede kuunka kuli Paulo cakufwambaana. 16 Lino Paulo naakali kubalindila ku Atene, wakabijilwa kapati mumoyo naakabona kuti munzi wakazwide mituni. 17 Aboobo mucikombelo wakatalika kubapandulwida cakusalazya ba Juda alimwi abantu bamwi ibakali kukomba Leza, alimwi buzuba abuzuba kumusika wakali kubandika abaabo ibakali kujanika. 18 Pele basyaabusongo bamwi iba Epikureya aba Stoiki bakatalika kumukazya, alimwi bakali kwaamba kuti: “Ino ncinzi simalabali ooyu ncasola kwaamba?” Bamwi bakali kwaamba kuti: “Uboneka kuti ngusikwaambilizya baleza bamasi.” Bakali kwaamba boobo nkaambo wakali kwaambilizya makani mabotu aa Jesu alimwi abubuke.+ 19 Aboobo bakamujata akumutola ku Areopagi,* kabaamba kuti: “Sena inga watusalazyila ncoyaamba njiisyo eeyi impya njoyiisya? 20 Nkaambo utwaambila zintu zimwi zyeenzu mumatwi eesu, aboobo tuyanda kuzyiba ncozyaamba zintu eezyi.” 21 Mubwini, bana Atene boonse abazwamasi ibakali kukkala-kkala* kooko bakali kumanina ciindi cabo cakulyookezya kababandika naa kuswiilila buyo makani mapya. 22 Lino Paulo wakaima akati kankuta ya Areopagi+ akwaamba kuti: “Nobaalumi bamu Atene, ndabona kuti muzintu zyoonse nywebo mulibonya kuti mulabayoowa kapati baleza* kwiinda bamwi.+ 23 Mucikozyanyo, nindakali kwiinda akulangisisya zintu nzyomulemeka kapati,* ndakajana acipaililo cilembedwe kuti ‘Kuli Leza Uutazyibidwe.’ Aboobo ooyo ngomukomba cakutazyiba, ooyu ngonguwe ngondaambilizya kulindinywe. 24 Leza iwakalenga nyika azintu zyoonse zili mumo, mbwaanga ngo Mwami wakujulu aanyika,+ takkali mumatempele aakayakwa amaanza;+ 25 alimwi tabelekelwi amaanza aabantu mbuli kuti kuli nabula cintu,+ nkaambo walo mwini nguupa bantu boonse buumi, muya+ alimwi azintu zyoonse. 26 Alimwi kuzwa kumuntu+ omwe wakalenga bantu ibali muzisi zyoonse kuti bakkale munyika yoonse,+ alimwi wakacita kuti kube ziindi zibikkidwe aminyinza yamasena nkobeelede kukkala bantu,+ 27 kutegwa bamuyandaule Leza, nokuba kwaampaampa buya akumujana ncobeni+ nokuba kuti mubwini tali kulamfwu kuli umwi aumwi wesu. 28 Nkaambo walo nguutupa buumi, kweenda akupona mbubonya basikweema banu bamwi mbobaamba kuti, ‘Nkaambo andiswe tuli bana bakwe.’ 29 “Aboobo mbwaanga tuli bana ba Leza,+ tatweelede kuyeeya kuti Leza uli mbuli ngolida, nsiliva naa bbwe, mbuli cintu cibezedwe eeco basyaazibwene ncobakaide kuyeeyela buyo akupanga.+ 30 Masimpe, Leza wazileka buyo ziindi zyakutazyiba kuli boobu;+ pele lino waambila bantu boonse bali kumasena oonse kuti beelede kweempwa. 31 Nkaambo wabikka buzuba mbwayoobeteka nyika+ mubululami kwiinda mumuntu ngwasalide, alimwi wapa cisinizyo kubantu boonse kwiinda mukumubusya kubafwu.”+ 32 Lino nobakamvwa zyakubuka kwabafwu, bamwi bakatalika kumuseka,+ pele bamwi bakati: “Tuyookumvwa alimwi kujatikizya makani aaya.” 33 Aboobo Paulo wakabasiya, 34 pele baalumi bamwi bakamusangana alimwi bakaba basyomi. Akati kabaaba kwakali Dionisiyo, imubetesi munkuta ya Areopagi, amukaintu uutegwa Damarisi alimwi abambi kunze lyabaaba.\n^ Naa “ibaleta manyongwe mu.”\n^ Naa “nobakamana kubweza mali aakuti bagusyigwe muntolongo.”\n^ Wakali mulundu mu Atene yansiku, ooko nkoyakali kubunganina ayalo nkuta mpati.\n^ Naa “kuswaya.”\n^ Naa “mulayandisya kukomba.”\n^ Naa “nzyomukomba.”


Mbokasalazya Meja Aankako Kauka Kategwa Carpenter Ant | Sena Cakalengwa Buya?\nSena Cakalengwa Buya?\nAMUBALE MU Afrikaans Albanian Amharic Arabic Armenian Azerbaijani Bislama Catalan Cebuano Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Faroese Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malay Malayalam Maltese Mongolian Myanmar Ndebele (Zimbabwe) Norwegian Nzema Pangasinan Persian Polish Portuguese Portuguese (Portugal) Romanian Russian Serbian (Cyrillic) Serbian (Roman) Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Turkish Ukrainian Uzbek Yoruba\nMbokasalazya Meja Aankako Kauka Kategwa Carpenter Ant\nBulondo bulayandika kutegwa kauka kakacikonzya kuuluka, kutanta aazintu, akuzyiba zicitika mpokabede. Mucikozyanyo, kuti meja aakauka kaajisi tombe, inga kasweeka nkokaya, inga tiikacikonzya kukwabana atweenzinyina, naa kununkizya. Aboobo, syaazibwene mulwiiyo lwabanyama Alexander Hackmann wakaamba kuti, “tamukonzyi kujana kauka kajisi tombe. Tulicizyi kulisalazya kuti naa twaba atombe.”\nAmulange-lange: Hackmann abeenzinyina bakaiya nzila njotubelesya tuuka tutegwa carpenter ant kusalazya meja aantuto. Bakajana kuti tuuka tulagusya tombe kweelana ambolili lipati kwiinda mukukoba keja akuulu kuvwungidwe mpoonya akukasakula keja. Tombe lipati lilaangila akuloka kucisakulo cijisi myaako mipati. Tombe lyansaizi lilagusyigwa acisakulo cijisi myaako yansaizi. Mpoonya tombe lisyoonto kapati alyalo lilagusyigwa acisakulo cijisi myaako misyoonto kapati.\nAmweebelele kauka aaka mbokasalazya meja aankako\nHackmann abeenzinyina basyoma kuti nzila njotubelesya tuuka ootu kutegwa meja aantuto kaanyina tombe ilakonzya kubelesyegwa mumincini. Mucikozyanyo, nzila iikozyenye inga yagwasya mukubamba bulondo ciindi nokupangwa mincini iitayandiki tombe naaceya.\nIno muyeeya buti: Sena kucikonzya kulisalazya kwakauka aaka kwakabako akaambo kakusanduka naa kwakalengwa buya?\nSena Cakalengwa Buya? Sayaansi alimwi a Bbaibbele\nCilikwabilizyo Kukupya Cakanyenyene Kategwa Saharan Silver Ant